Halak Israel Bongot tu Tano Kanaan | Isi ni Bibel\nSi Josua manguluhon bangso Israel manaluhon halak Kanaan. Jahowa mangalehon huaso tu angka panguhum paluahon bangso Israel sian na manosak nasida\nMARABAD andorang so dibongoti bangso Israel tano Kanaan, dijanjihon Jahowa hian do tano i laho inganan ni pinompar ni si Abraham. Saonari, dung si Josua manguluhon bangso i, rade ma nasida laho mangingani Tano Kanaan.\nNunga manguhum Jahowa tu halak Kanaan na ripashononNa nasida. Nunga digohi nasida ulaon na rorang di tano i, songon angka parmainanon dohot pamunuon. Laho siaphononNa do luhut huta na adong di Kanaan.\nAndorang so bongot tu tano i, disuru si Josua dua matamata tu Jeriko jala sahat ma nasida tu jabu ni si Rahab. Ditabunihon si Rahab ma nasida nang pe diboto halak Israel. Porsea do si Rahab tu Debata ni halak Israel ala naung dibege songon dia Jahowa paluahon bangsoNa. Didok ma tu matamata i, asa paluaonna ibana dohot sude keluargana.\nDung bongot bangso Israel tu Kanaan jala ditaluhon Jeriko, dibahen Jahowa ma tanda halongangan, marumpak tembok ni Jeriko dibahen. Dibongoti jala ditaban tentara ni si Josua ma Jeriko i, alai dipalua do si Rahab dohot sude keluargana. Di bagasan onom taon, nunga godang huta naung ditaluhon si Josua di tano Kanaan. Dung i dibagihon ma tano i tu marga ni Israel.\nDung matua si Josua, dipapungu ma sude bangso i. Didok ma, songon dia panghongkop ni Jahowa tu nasida di tingki naung salpu. On patoguhon roha nasida asa mangoloi Jahowa. Alai, dung mate si Josua dohot angka donganna ditadingkon bangso Israel ma Jahowa jala marsomba tu debata na asing. Hirahira tolu ratus taon, ndang mangoloi parenta ni Jahowa be bangso i. Dipasombu Jahowa ma halak Palistim manaluhon nasida. Alai, molo mangido pangurupion bangso Israel tu Jahowa dilehon Ibana do angka panguhum—12 halak godangna—laho paluahon nasida.\nAngka Panguhum on, mulai sian si Otniel sahat tu si Simson, halak na gogo. Hasintongan na dipatuduhon di buku Panguhum, on ma: Pangoloion tu Jahowa parohon pasupasu, alai manundalhon Jahowa mambahen ro mara.\n—Dibuat sian buku Josua; Panguhum; 3 Musa 18:24, 25.\nBoasa malua si Rahab dohot keluargana?\nAha do na diulahon bangso Israel dung mate si Josua?\nAha do hasintongan na dipatuduhon buku Panguhum?


Budianto Sianturi, Muara Nauli: Jamita Minggu 23 Februari, Minggu Sexagesima\njamita tu minggu SEXSAGESIMA (60 ari andorang so haheheon)\nOleh : Rivai Silaban\nNats : Psalm 119 : 33 – 40\nMangantusi jala manghangoluhon hata ni Debata\nHira maol nama jumpang jolma dipartikkian on na olo manangihon jala mangulahon poda manang aturan, tarlumobi tu poda manang aturan ni Jahowa. Molo hirahira ndang mamboan hauntungan manang ndang hombar tu na hinagiothonna pintor dialo do poda dohot aturan i. Nunga torop be jolma holan mangalului hasonangan tu dirinan nang pe maralo di angka aturan naung diaturhon manang poda na naung dipodahon. Jala molo boi di torop jolma saonari on, unang pola adong be aturan manang poda asa bebas sebebas-bebasnana, na marhapatean tu jolma barbar, jala gabe marlomolomo hombar tu nahinalomohonna ma jolma i jala gabe jolma na so maraturan be.\nAlai marasing do molo na diturpuk on, sahalak na daulat na sai tongtong manghasiholi dohot manghalungunhon jala manghangoluhon angka poda dohot aturan ni Jahowa, Debata na disomba. Mansai ringkot dope di ibana angka poda manang aturan ni Jahowa,ala dirajumi ido nagabe hangoluanna\nMazmur ini merupakan renungan yang dalam dan tajam tentang taurat (tora). Dimana taurat dipahami/diartikan dengan pengajaran kehendak Allah kepada umatNya Israel. Melalui dan didalam taurat itu Allah menyatakan kebenaran dan keadilanNya, baik itu secara lisan maupun tertulis(bnd Amsal 4:1-2),ini juga dipahami sebagai firman Allah yang taklain isinya adalah penyataan diri Allah serta tuntutanNya kepada umatNya. Merupakan aturan, titah/ketetapan yang dari Allah yang tidak dapat dirubah karena dipenuhi dengan wibawa Allah. Karena itu mazr ini dikelompokkan pada mazmur memuji taurat, karena dengan mengindahkan hukum Allah akan ada hidup baik, ketaatan,jauh dari penyimpangan,ketulusan hati,keutuhan rohani. Pemzr menggunakan beberapa istilah untuk menerangkan dan memahami taurat Allah yakni,Taurat,peringatanperingatan,titah,hukum,perintah,ketetapan,firman,hidup, jalan (psl 19:8-10). Menunjukkan bahwaTaurat itu perlu dimengerti secara luas( Ul 4:5). Psalmen 119, ima bindu nagumanjang ayat di bagasan, pola sahat 176 ayat isina. Turpuk jamita on ima ponggol na palimahon sian 22 ponggol di bindu on. Psalmen 119 marisihon do taringot tu panghilalaan ni sahalak na daulat marsaor tu angka hata dohot patik ni Jahowa. Dihilala parpsalmen on do mansai marhuaso do angka patik dohot aturan ni Jahowa di ngoluna. Ndang dihilala songon na tarhurung manang gabe sompit ngoluna hinorhon ni patik dohot aturan ni Jahowa. Halak na unduk di angka patik dohot aturan ni Jahowa ima halak na rade mangalehon dirina dirahut uhum dohot aturan, jala rade ditopa hombar songon na hinalomohon ni nampuna patik dohot aturan i. Ala Jahowa do nampuna patik dohot aturan i, marlapatan halak na unduk di angka patik dohot aturan ni Jahowa ima hala na rade ditopa gabe hombar tu na hihalomohon ni Jahowa di ibana. Lebih konkritnya lagi pemazmur mau katakana, mencintai hukum/taurat(tora), akan beroleh hidup (Luk 10:25-28; Ulangan 30:16)\nDi tongatonga ni torop halak na so olo be mian di rahut dohot patik ni Jahowa, disi do parpesalm manuarahon taringot patik dohot aturan ni Jahowa na mansai dihalungunhonn dingoluna. Ndang nagabe dos ibana dohot angka jolma na so manghangoluhon/manghalomhon patik dohot aturan ni Debata. Sai na mauas do ibana di angka poda/ aturan ni Jahowa asa di radoti dingoluna, pola didok sahat ro di ujungna (ay. 33). Ndang na asal mauas di angka aturan ni Jahowa i ibana, alai marudut do tu mangaradoti ro di ujungna na marlapatan sahat ro saleleng ibana mangolu. Sian on tangkas do boi idaonta na adong haradeon ni dirina unduk di angka patik dohot aturan ni Jahowa.\nMansai maol do mananda dia do aturan manang patik ni Jahowa, songon i do nang mangalapati aturan dohot patik i. Tung songon dia pe malo manang bisuk ni jolma di portibi on ndang boi mangalapati aturan dohot patik i so ingkon Jahowa sandiri na patoranghon saluhutna marhite angka jolma na sinuruna. Alani di ayat 34 takkas didok “parrohai”(buatlah aku mengerti), roha/hati nagebe pusat (sentral) dibagasan hadirion ni jolma,namun hati yang dimaksud tidak sebatas liver,tetapi pusat hidup yang mengendalikan seluruh tingkah laku manusia, yang bisa juga diartikan dengan “akal budi”. Yang pada akhirnya akan menimbulkan aksi/perbuatan ima marhite na olo manghajonjonghon sian nasa roha. Jala sai dipanonohon ma tu ibana dalam balobung ni angka tona ni Debata, ai lomo do rohana disi (ay. 35). Ngolu ni parpsalmen on ima ngolu na manghalomohon angka patik ni Jahowa. Patik ni Jahowa i ma na mangajar jala patandahon angka hasalaan na diula ibana, jala marhite i boi ma muse mulak tu aturan. Aturan ni Jahowa i, ima paingothon taringot dalan na naeng silangkahononna dohot ulaon na naeng diulahononna.\nPatik dohot aturan ni Jahowa patuduhon tudia do arah ni ngolu ni halak na manghasiholi patik dohot aturan i. alai ingkon ingot do hita, tu angka na pinalua do patik dohot aturan ni Jahowa, ndada tu halak na diparhatoban (songon turpuk jamita di Minggu, 16 Februari 2014 na salpu) na martuduhon hapatean ni ngoluna. Asa di ayat 36 dipangidohon “paeleng”(condongkanlah) namarlapatan tuhasintongan ima ditait/diarahkan unang ma tu parhilangon(laba) namartudu tudu tu roha haportibion yang mengacu kepada kebinasaan, karena dunia ini sifatnya fana,asa unang tungolu sisongoni rohanta, alai justru diarahkan tunasa lomoniroha ni Debatama.\nAdong do pandohan na mandok: “mata do mula ni dosa” (bdk. Mateus 6: 22 – 23). Molo na denggan do diida mata denggan do nang rohana di bagasan, molo hisar do mata tiur ma sude dagingna. Alai molo roa do matami, holom ma sude dagingmu. Parpsalmen di turpuk on pe mangidohon sai dipasalpu ma angka matana, unang marnida na so gabeak (hal yang hampa/ hal yang tidak berguna) ima na martudu tu pangulahon ni jolma na so marlapatan ala na sai holan mangalului hasonanganna na holan mangasahon gogo, parbinotoan, arta dohot lan na asing; laos ido ngolu ni ganup jolma na sai loja mangalului ngoluna alai ndang boi sonang panghilalaanna. Ndang sanga mandai na hinalojahonna I, sahat rodi namate, ima horong ni na so gabeak. Marhite aturan dohot patikNa i dapotan ngolu ma jolma na mian di ruhut dohot aturan ni Jahowa (ay. 37) .\nTogu do sude patik dohot aturan ni Debata, jala na so tupa sega sada sian patik dohot aturan ni Jahowa. Songon i do bagabaga ni Jahowa tu angka halak na manghabiari Ibana di ngoluna (ay. 38). Marhite patik dohot aturan ni Jahowa na togu jala na hot, unang be adong holsoan taringot uhum dohot hatigoran ni Jahowa ala denggan do angka uhum ni Jahowa (ay. 39). Jala marhitehite hatigoran i mangolu ma jolma na mian jala na manghalungunhon angka patik dohot aturan ni Jahowa (ay. 40).\nAdong do na boi diputik sian hatoran ni turpuk on tu ngoluta sadari on:\nDitonga ragam sipingkiron saonari dohot di ragam na masa di portibi on ingkon boi do rade ngolunta ditopa hombar tu hata ni lomo ni roha ni Jahowa Debata marhite hata dohot aturan ni Jahowa na mian di bagasan Jesus Kristus unang ma gabe portibi on manopa ngolunta.\nSai itasiholi ma patik dohot aturan ni Jahowa, ai ido hangoluan.\nUnang be paeleng roham dohot mata marnida angka na so marlapatan di portibi on (na so gabeak), alai paeleng ma roham tu angka aturan dohot patik ni Debata.\nMatua ditatap Jahowa do ganup halak na sai tongtong marsihohot manghalungunhon patik dohot aturan ni Jahowa, ai di bagasan i do adong bagabaga tu hangoluan dohot pos ni roha laho manguduti pardalanan ni ngoluna.\nUlahon jala lapatima sude patik dohot uhum ni Debata, ndada mangasahon gogo, parbinotoan, manang arta dohot lan na asing, alai pangasahon ma Jahowa. Lumobi di naung masuk hurianta tu minggu sexsagesima, najongjong do Kristus gabe patik naimbaru nagabe haluaon,hangoluan ni angka naporsea.amen.\nDiposting oleh Budianto Sianturi di 23.35


Unang mangasahon lajup ni ulu, tangka ni abara – TanoBatak\nUnang mangasahon lajup ni ulu, tangka ni abara\nLajup ni ulu, ima; habisuhon, harajaon dohot hasangapon. Tangka ni abara, ima; hagogoon, hamoraon dohot hatoropon.\nAdong do nabisuk, ndang maralang-alang rohana mangasahon habisuhonna paoto-otohon. Nasangap, mangasahon hasangapon paleahon. Nagogo, mangasahon hagogoon mamorduti. Namora, mangasahon hamoraon pasipalhon. Natorop, mangasahon hatoropon mangarupa.\nAdong do nang nalea, naoto, nagale, napogos, nabile, ndang maralang-alang rohana marhatangkangon mansoadahon hasintongan.\nNang tung adong pangkuling, parulan dohot parange ni nalea, naoto, nagale, napogos, nabile i gurgur sian uhum, sampur sian patik, ndang pangasahononton lajup ni ulu tangka ni abara mamisat. Sondang hatiuron do patuduon manulu rohana pareak hasintongan\nAngka jolma na sai mangasahon lajup ni ulu, ndang tarsolanghon poda hasintongan tusi uju memedu langkana sian hasintongan ni patik dohot uhum. Hagogoon do luluannya manambai lajup ni uluna i laho mangalo angka siboto ruhut paminsangon i.\nAngka nalea, naoto, nagale, napogos, nabile pe sipata jotjot do martangkanghon hahuranganna i maualakhon poda nauli, sipata dietong do lea ni roha ni naburjuroha molo dipasingot pangulaonna naung mamedu sian hasintongan.\nIanggo pangidoan ni angka natua-tua siboto ruhut, habisuhon-harajaon, hasangapon-hagogoon, hamoraon-hatoropon ingkon marguna ma i manungkoli angka nabojok, nabile, nagale, dohot napogos. Molo marguna habolonon dohot hagogoonna i manaongi parngoluon ni ganup natorop, nepnep ma saluhut dibagasan dame. Ndang mataut begeonna be angka ungut-ungut nang angka sarita, lumobi tuhas-tuhas di habolononna i. Maminta, manami ma angka natorop asa lam tamba hasangaponna i marbungaran jala mombang marsundut sahat tu pinomparna. Ima nidok ni natua tudosan ni Raja; Hariara nabolon pangunsandean ni sihorsihor, Raja parroha nabonar pangidoan uhum natigor.\nAngka nalea, naoto, nagale, napogos, nabile i ndang mamedu be sian uhum, sampur sian patik, ai nunga dipatindang nagogo patik dipahot uhum. Marhabiaron ma angka namarbangkohon pameduan sian patik dohot uhum ai nunga diida sondang ni hasintongan di angka sipahot uhum i adat diparadat, uhum diparuhum dibagasan ngoluna.\nMolo marlolo angka nabisuk, nasangap dohot namora sapatahian matatap humaliang laos sada sangkap mangumbol tahi nauli, las ni roha ni natorop ma parbuena. Masitomuan ma angka roha ni nagale, nabile, napogos mangumban ulaon i rap mangurupurup pasidungkon, ai nunga sisada sinabul nasida manungkoli sangkap ni partahi uluan ni gogo i. Ima nidok ni natuatua; Masitatapan songon dolok, masipairingan songon rura.\nTimbo pe pakpak ni dolok, i do bangguana, disi do hasangaponna. Bagas pe rura, i do ojahanna, disi do habadiaonna. Songon ima ngolu ni Raja molo tinumpahan ni natorop harajaon dohot ulaonna. Ndang tarunggil be i sian rura ojahanna i ai tarrahut do ngoluna dohot ulaonna di natorop jala sande di natorop i do hasangaponna.\nAgustus 30, 2007 tanobatak\n2 respons untuk ‘Unang mangasahon lajup ni ulu, tangka ni abara’\nMauliate ma Amang di hata poda naung pinatorangmuna di partungkoan on, marhite on nunga tung takkas binoto lapatan ni poda i.\n*** Mauliate, horas.\nAgustus 31, 2007 at 5:21 am\nMauliate bolon di sude ulaon muna di partungkoan on. Mangolu ma damang….\nMei 28, 2008 at 8:26 am


JAMITA MINGGU 20 MARET 2022 - LUKAS 13:1-9 - HURIA KRISTEN INDONESIA (HKI)\n14 Maret 2022 19 Maret 2022 - by Timothy Saragi\nJamita Minggu 20 Maret 2022\n“MARHAMUBAON ASA UNANG MAGO“\nEvangelium Lukas marisi 24 bindu jala adong 1.151 ayat. Di bagasan Bukku na Badia (Bibel), adong dua bukku na sinurathon ni si Lukas, i ma buku Evangelium Lukas dohot bukku Ulaon ni Apostel. Molo si Lukas i ma sahalak Gorik na porsea tu Tuhan Jesus, marhite natarsurat i dipaboa, ia si Lukas i ma sahalak panambari manang dokter molo di zamanta saonari (ida Kol. 4:14). Jala dipaboa natarsurat i do, molo si Lukas i ma sahalak dongan ni Apostel Paulus di na laho marbarita na uli ibana di luat Gorik (ida 2 Tim. 4:11, Pile. 1:24). Marhite i boi ma antusanta sian dia panadaion ni si Lukas tu Tuhan Jesus, i ma marhite barita na uli pinasahat Apostel Paulus. Di mulana bukku sinuraton si Lukas on ditujuhon do tu halak na so Jahudi, i ma tu sahalak Gorik na margoar Teofilus (Luk. 1:1-3, Ul. 1:1), jala sahat tu sadari on bukku ni si Lukas on gabe sada Barita na Uli do tu sude halak na porsea. Asa disurathon si Lukas buku na on, marbingkas ma i siala hatiha i di godang do tarsar angka panurirang pargapgap na mamaritahon Kristus pargapgap, laho paliluhon haporseaon ni halak na porsea. Digohi Tondi Porbadia ma si Lukas laho manuraton barita na tutu taringot tu Tuhan Jesus, na mandok: Jesus do Debata na gabe jolma, sipalua i, na binabagabagahon ni Debata sian Padan na Robi. Denggan ma lam tapabagas Jamita Minggu 20 Maret 2022 on.\nBACA JUGA EPISTEL MINGGU OKULI, 20 MARET 2022\nTurpuk Jamita Minggu 20 Maret 2022 on, dipungka di tingki pigapiga halak Jahudi pasahaton barita taringot jorbut ni pangalaho ni halak Galilea, i ma tu hasipelebeguon do nasida. Ala ni jorbut ni pangalaho halak Galilea, gabe tarrimas panggomgom Rom na di si na margoar si Latus. Pola didurushon si Latus mudar ni halak Galilea i, jala disaorhon si Latus tu mudar ini pahanpahanan na naeng dipelehon nasida tu hasipelebeguon nasida i. Siala songon i do na masa, laos i ma na gabe diparhatahata jolma di tingki i, molo di masanta sinuaeng didok ‘viral’ manang gabe ‘trending topic’ ma jorbut ni pangalaho ni halak Galilea i. Dipaboa halak Jahudi ma i tu Jesus, dirimpu nasida na ingkon dohot do Jesus pahatahata jorbut ni pangalaho ni halak Galilea i. Alai ndang songoni dibahen Jesus, gariada gabe pangalaho halak Jahudi na pahatahata hahurangan ni halak Galilea i do na pininsang ni Jesus, didok Jesus ma mangalusi nasida: Na diagam rohamuna do pardosaan halak Galilea i martimbangkon saluhut halak Galilea, ala songon i diahap nasida? Hudok ma di hamu: Ndang; anggo so muba rohamuna, laos songoni do hamu mago muse!\nSian alus ni Jesus on, boi do tarajumi: Sipinsangon do pangalaho ni jolma, molo sai dipahatahata hahurangan ni dongan na, holan laho pasombuhon tagas na, gari dirina sandiri pe gok do hahurangan. Hahurangan pangalaho ni dongan na tarbarita ndada laho dipahatahata, alai hahurangan ni angka dongan na tarbarita i pinangke ma i gabe dalan laho tu hamubaon ni roha, laho tu parsiajaran asa unang diulahon angka sisongoni. Songon hata ni angka na bisuk na mandok: “Tung aha ma labana sai pasalasala pangalaho ni dongan na sala, ai nunga tutu sala. Alai parange ni dongan na sala i, gabe parsiajaran ma i asa unang diulahon be angka na sala i.” Ai angka halak na paroaroahon angka parange dongan na roa, ndada ulaon situnjang na galdap goar ni i? Nunga galdap dongan i siala parangena na sala i, alai tong dope tatunjang ibana sian hatahatanta. Nda tung pajebujebuhon hahuranan donganta hita di si? Tangkas do dipaboa turpuk jamitanta on, ingkon sipinsangon ni Debata do angka pangalaho ni jolma sisongoni. I do boasa didok Jesus muse: Manang na dirimpu hamu, anggo na sampuluualu halak, na mate ditingang palaspalas na di Siloam, parsalaan sian sude pangisi ni huta Jerusalem? Hudok ma di hamu: Nda tung; anggo so muba rohamuna, laos songon i do hamu mago muse! Adong sada parange ni halak Jahudi, sahalak do na mangulahon na humurang alai ingkon rarat, ingkon marlea do sude bahenon nasida sahuta manang saompung. Ra, adong dope parange sisongoni di hita halak Kristen sahat di partingkian on. Dipaingot hita marhite turpuk jamita sadari on, na gabe pangantusion di partondionta i ma: Na so jadi ala ni hahurangan sasahalak, gabe rarat tabahen marlea sude halak. Molo so tarbahen hita laho paturehon hahurangan ni parange ini donganta, pinomat gabe pangarajumion ma i tabahen tu dirinta asa unang taulahon parange na humurang i, unang pararatrarat, ai uhuman ni Debata do angka pangalaho sisongoni.\nDung i asa lam torang, dibahen Jesus ma sada tudostudos tu angka nasida, i ma sada umpama hau ara na so marparbue. I ma taringot tu sasahalak nampuna porlak anggur, jala tubu hau ara na sinuanna di porlak anggurna i. Jadi ro ma ibana mangalului parbue na, alai ndang adong jumpangsa. Gabe ninna nampunasa porlak i ma tu pangulana, taba ma i nunga pola patolutaonhon hulului parbuena alai laos so adong do. Alai dielek pangula i do tuanna i mandok: Unang pola tuannami, paloas ma jolo sataon nari asa hupature hami laos hubahen hami napa di humaliangna, anggiat gabe olo marparbue tu joloan on; alai molo tong soada parbuena, tabaon ma. Sian umpama ni Jesus i, adong tolu na didok di si i ma: Naporjolo i ma tuan nampuna porlak, napaduahon i ma pangula porlak dohot napatoluhon i ma hau ara na so marboras di porlak i. Tuan nampuna porlak, i ma Debata sitompa langit dohot tano on; pangula, i ma Jesus Sipalua Jolma i jala porlak, i ma huria-Na ai didok na tarsurat i do: Huria ni Tuhan i do porlak ni Debata. Jala hau ara i ma hita jolma. Molo ndang ala ni Jesus, ra nunga diusehon Debata nasa rimas-Na laho mangarimpashon hita jolma na sai tongtong mangulahon dosa. Alai di bagasan Jesus i, marpangulahi do roha ni Debata, saban do Tuhan i laho paimaima parbue ni haporseaonta di tano on. I do umbahen na didok di bagasan na tarsurat i: Molo so di bagasan Jesus jolma i, na ingkon sai maralo do ngoluna tu Debata na badia i. Alai molo di bagasan Jesus jolmai, gabe dipadenggan, dipadomu jala dipasaor do ngolu ni jolma i tu Debata. Nang songon ngolu ni Huria i, molo ni rajuman Hata ni Tuhan Jesus di bagasan turpuk on, boi ma antusanta: Ndada sude halak na porsea di tongatonga ni huria mamparbuehon haporseaonna. Tarajumi jala tarimangi be ma ngolunta ganup marsadasada. Hita do ulaning na nidok na Hau Ara na so marparbue, na tubu di tongatonga porlak ni Tuhan i? Molo tutu ngolunta do i, antong tapauba be ma rohanta binsan tarbahen dope, binsan ndang ro dope panabaion na sian Debata.\nKunjungi juga kanal YouTube HKI untuk mengetahui informasi seputar pelayanan HKI.\nGoar ni Mingunta sadari on i ma Okuli, na marlapatan: Sai tong mangaranapi do matangku tu Jahowa (ida Psalmen 145:15). Jala ondolan ni Jamita Minggu 20 Maret 2022 i ma: Marhamubaon Asa Unang Mago. Diondolan ni jamitanta on, hamagoan na nidokna ndada hamagoan na di tano on, alai hamagoan si salelengnilelengna. Hamubaon ni roha di hata Heber dipangke hata “syuv” jala di hata Gorik dipangke hata “metanoeo” jala di hata Inggris didok “repentance.” Jala hamubaon ni roha i boi do nilapatan songon haoloon na marsitutu manolsoli angka dosa, jala paubahon ngolu tu dalan ni Debata. Jadi hamubao ni roha i ma roha na marbalik sian dosa gabe tu hasintongan ni Debata. Jala ondolan barita Harajaon ni Debata nabinoan ni Jesus i ma: Pauba hamu ma rohamuna, ai nunga songgop Harajaon ni Debata (ida Mateus 4:17). Jala tangkas do dipaboa na tarsurat i, hamubaon ni roha na adong di jolma i dung dioloi do mangalusi soara ni Debata na ro joujou tu bagasan ngoluna. Songon Apostel Paulus, dung dioloi ibana mangalusi soara ni Debata na manjou ibana, di si ma masa hamubaon ni rohana. Jadi ndang tarbahen jolma i marhamubaon ni roha molo sian gogona sandiri, ingkon begeonna jala oloanna do Hata ni Debata na ro tu nasida, di si ma asa tarbahen jolma i marhamubaon ni roha.\nHombar tu goar ni minggunta sadarion, Okuli, sai tong mangaranapi do matangku dompak Jahowa. Mangaranapi do matangku dompak Jahowa, i ma tanda haoloon ni jolma i naeng marsigantung tu Debata, di na mangaranap jolma i dompak Debata, di si ma dapotsa hamubaon ni roha. Siala molo didok mangaranapi matangku dompak Jahowa, dos do i mandok: Oloanku ma Debata, oloanku ma marsigantung tu Debata. Jala di bagasan hamubaon ni roha i do Barita na Uli i, jala di hamubaon ni roha i do tagotaphon hamatean si salelengnilelengna i.\nPdt. Ewen Josua Silitonga, S.Th\nTimothy P. Saragi\nPostingan ini dilihat sebanyak 2.089\nTaggedJamita Minggu HKI\nAlmanak HKI Minggu 10 Juli 2022\nJAMITA MINGGU 3 JULI 2022 – GALATIA 6:1-10\nEPISTEL MINGGU 3 JULI 2022 – PSALMEN 66:1-9\nPrevious Article EPISTEL MINGGU 20 MARET 2022-MINGGU OKULI-MARHAMUBAON ASA UNANG MAGO-(BDK. JESAYA 55:6-9)-OLEH PDT. EWEN JOSUA SILITONGA, S.TH\nNext Article Tidak Perlu Formula\nAbout Timothy Saragi\nStaf Biro Infokom HKI\nView all posts by Timothy Saragi →\nOne Comment on “JAMITA MINGGU 20 MARET 2022 – LUKAS 13:1-9”\nYohanes Simatupang berkata:\n15 Maret 2022 pukul 14:31


Si Gabariel Paboahon Barita Sian Debata | Hangoluan ni Jesus\nDua Barita na Ro sian Debata\nSI GABARIEL PABOAHON TARINGOT TU HATUTUBU NI SI JOHANNES PANDIDI\nSI GABARIEL PABOAHON TU SI MARIA TARINGOT TU HATUTUBU NI JESUS\nSasintongna, sude do isi ni Bibel ro sian Debata. Dilehon do i laho mangajari hita. Saonari, taparsiajari ma dua barita na ringkot na dipaboa lobi sian 2.000 taon naung salpu. Barita i dipaboa suru-suruan na margoar Gabariel, “na jongjong di jolo ni Debata”. (Lukas 1:19) Aha do barita na ringkot i?\nHira-hira taon 3 SM, dipaboa si Gabariel ma barita na parjolo. Dipaboa ma i tu si Sakaria. Ibana dohot tunggane boruna si Elisabet tading di Judea, inganan na mardolok-dolok na jonok tu Jerusalem. Nunga matua nasida jala ndang marianakhon dope. Sada tingki, marhobas ma si Sakaria gabe malim di bagas joro na di Jerusalem. Hape tompu ma jongjong si Gabariel jonok tu langgatan i.\nGabe mabiar situtu ma si Sakaria. Alai dipapos suru-suruan i ma rohana, ninna ma, “Unang ho mabiar Sakaria, ai nunga ditangihon pangidoanmi. Tubuhonon ni si Elisabet tunggane borumi ma sada anak di ho, jala bahen ma goarna si Johannes.” Dung i, dipaboa si Gabariel do muse taringot tu si Johannes i, na gabe ‘sangap ibana di adopan ni Jahowa’ jala bahenonna halak “gabe bangso na rade di Jahowa”.—Lukas 1:13-17.\nNdang porsea si Sakaria tu hatana i. Boasa? Ala nunga matua ibana dohot tunggane boruna si Elisabet. Didok si Gabariel ma tu ibana, “Gabe ngungu ma ho, ndang boi be ho mangkatai sahat tu na masa i”.—Lukas 1:20.\nLaos di tingki i, sungkun-sungkun do roha ni halak boasa leleng si Sakaria kaluar sian bagasan i. Ujungna kaluar ma si Sakaria, alai ndang boi be ibana mangkatai. Marhite tanganna nama dibahen ibana laho mangkatai tu nasida. Gabe diboto nasida ma na masa do halongangan tu ibana di bagas joro i.\nDung sae marhobas di bagas joro, mulak ma si Sakaria tu jabuna. Ndang sadia leleng dungkon i, mardenggan pamatang ma si Elisabet! Saleleng lima bulan andorang so tubu anakna i, sai di jabu do si Elisabet dao sian angka jolma.\nRo ma muse si Gabariel na paduahalihon tu sahalak namarbaju na margoar si Maria. Ibana tading di Galilea di kota Nasaret di sabola utara ni Jerusalem. Didok si Gabariel ma tu ibana, “Dihaholongi Debata do ho.” Didok ma muse, “Ida ma! Gabe-gabean ma ho jala tubuhononmu ma anak, bahen ma goarna Jesus.” Dung i, didok si Gabariel ma muse, “Gabe sangap ma ibana, goaron ma ibana Anak ni Natumimbul i. . . . Mamarenta ma ibana gabe Raja tu pinompar ni si Jakkob salelengna jala ndang na laho marujung Harajaonna i.”—Lukas 1:30-33.\nTontu hasangapon do di si Gabariel pasahathon dua barita na ringkot i. Molo tajaha hatorangan taringot tu si Johannes dohot taringot tu Jesus, lam tangkas ma taboto boasa mansai ringkot barita na ro sian surgo i.\nIse do na pasahathon dua barita na ringkot na sian surgo?\nTu angka ise do dipaboa barita na dua i?\nDidok rohamuna, boasa maol tahaporseai barita na sian surgo i?


Humor Batak - Didia Rongkap hi...\nPosted 03-06-2013 21:48 » Team Tobatabo\nAdong ma sahalak anak boru naung tobang jala marumur 29 taon ma bulan sampulu on.\nNungnga sai disuru inongna asa marhamulian. Sai didokdo tu boruna on "Didok rohangku nian boru, asa marhamulian ma ho. Nunga tung sihol rohangku mangabing pahompu sian ho. Ia tung ro tibu ma nian jumpang sirongkap ni tondim ale inang" Alai dang jumpangsa dope sirongkap ni tondina.\nDisada tingki, naeng mangarsik dengke jahir ma ibana. Topet dipudi jabu nasida adong do gambiri (kemiri). Pas pukkul 5 potang, lao ma ibana mangalilui gambiri. Ditingki na mangalului boras ni gambiri on ibana, adong ma diida sada botol jonok tubona ni gambiri i, penasaran ibana laos dibukka,\nSurrrrrr......! Manigor kaluar ma timus sian botol on laos mangihut ma sahalak jin. Tarsonggot jala mabiar ma namarbajuon pola do naing pingsan. Alai marsoara ma jin on jala marhata Batak muse do anggo jin on.\nHira-hira songonon ma panghataion nasida :\nJin : "horas ito, unang mabiar ho"\nBorua : "ai ise hamu ito? Boasa boi kaluar sian bagas botol on?"\nJin : "ahu ma nadidokna jin."\nBorua : " laho marhua ho jala aha nanihalomohon roham sian ahu?" ( huhut sai mabiar)\nJin : "mauliate hudok parjolo, nungga marribu taon ahu ∂ï bagas botol on, Hape gabe malua ahu nuaing hinorhon ni ho. Jadi adong naing sidohononku tuho."\nBorua : "attar aha ma huroa na naeng sidohonon mi? ia paboa ma"\nJin : "songon balosni pambahenanmu, boan ma gambiri i jala ditingki na manutung gambiri i annon pangido ma aha ni halomohon roham. Pas ditutung ho, disi mapultak gambiri i molo hepeng nimmu, mamintor gok ma hepengmu, molo jabu nimmu, pintor jongjong ma jabum. Jala ingot, aha nadidokmu pas mapultak ikkon ma adong."\nBorua : "attong nauli mai, mauliate godang ma di ho."\nJadi mulak ma ibana tujabuna huhut sai penasaran do dibagas rohana atik do toho hata ni jin i. Alai husuba majo, ninna rohana ma. Jadi ala dihalomohon rohana do asa marhamulian jala asa tung las roha ni inongna gabe haulion ni rupa ma dipangido ibana. Anggiat gabe adong si doli na marholong ni roha tu ibana laos di oli.\nJadi ditutung ibana ma gambiri on, pintor mapultak ma antong.\nTarrrr .....ninna soara ni gambiri on ma (Tarsonggot ma siboru i)\nAlani songgotna, gabe dang sadar ibana mandok, "Ehh babi..."\nManigor hira babi bohina ala naung sala mandok.\nImajo taringot tusi. Dang pala binoto be sautna atik jadi do diarsik dekke na i. Lawak manang so lawak, urusanmu ma i.\nHumor Batak - Inanta naeng hundul di ACC pesawat terbang\nHumor & Lawak Batak - Parmitu juga pintar matematika\nUcok dan Preman berebut Ayam\nKoleksi gambar lucu batak trolls 3


Marbalunte | JASINALOAN\nRukrek Ni Parau Maroban Tu Rapotna\nAu dongan, pala uparorai upamanat upasari-sari, bo di ari manyogot muda dung tarsonggot laos marngiat-ngiati, sanga pe di potang ni ari dung solpu maridi, laos samon ni ari diamumuli ni situmorus kabong mangalului parpidoan, manombo boto (dung jumolo marsantabi) dompak mangatur de taringot, atia mangayup na solot-solot anso ulang tobot be sanga sosot na itotang ni pusot sanga ngot-ngot.mangungkap alot. Manombo dompak di sabaan do dongan, dompak marlaya manggaor itobatta na tar marpaya i, mekel de au songkoni sasada au mangaroaon na marnamocom di utiutian i. Nabahat do ulala kele asomalan ni alak ita Mandailing, asomalon na tinadingkon ni ompunta na dung jumolo sundut, na ita pauman-uman lopus tu ari na sadari on.\nDia ma nangkinondi asomalan na udok di jolo ima satontang di na mambaen ja na manjalai sonang ni roa. Arana jaru pe na tabo panganon nangkan silamoton, jaru pe na tonggi aek siinumon, suang ilu ni silumambe bulung, anggo na so dohot sonang ni roa do mangarasoina indangkan na mangoban sonang ni roa. I ma so nidok bulung botik pe mardai mera, atia na mangankonsai rap sonang pangaroaina, tata boi inda markilim-kilim, ato pe matucekcek sanga pe marbirungut-birungut. Jamuda pe na gule mera ma nangkan pinangan i anggo na mandemes-demes do pangoloina ngadangkan na tabo i sipanganon i. Angke dila um na mandai do I anggo sapetona ateate do na um peto asa na um reso.\nSakalai sanoli, di alasan ni sidumadang ari marsalimpotpot mangusa langit na mangarata, di aloloja ni bujing partonun pasingkop sayup sitipaon, di angunguas ni bayo panopa, di aruruncur baju ni bulu sanga bulung ni torop na tobang; jomba tu amun jomba tu ambirang,\non 6 April 2009 at 01:47 Comments (1)\nThe URI to TrackBack this entry is: https://bakhsanparinduri85.wordpress.com/2009/04/06/marbalunte/trackback/\nOn 26 Mei 2009 at 05:51 Irsan Rangkuti said:\nKahanggi, dung ubasa dungi uulai masengan mamasana sakali nai, tulisan muyu “Marbalunte”; torbit do di roangku madung “marlamutak” do isi ni saraor si “Merdet”. Paduana, uambang do na marbal unte Bali dakdanak di topi tobat na bolak. Tai rupana sala do au manggambar isi ni tulisan ni kahanggi i.\nTaringot di namanjalai sonang ni roa, nabahat do da antusan nion; tarmasuk do molo “satahi saholoan” di parkobaran; songon mamolgang bulung botik, bope paet tai mardai mera.\nIrsan Rangkuti di Tarte\nIrsan Rangkuti di Marbalunte\nIrsan Rangkuti di Hata Mandailing


POS MA ROHAM DITANDA JALA DISARIHON DEBATA DO HO | MAHKOTA KEHIDUPAN\n← ALLAH MEMBENCI PERCERAIAN\nENEAS DAN TABITHA YANG SUKA MENOLONG →\n1. Dipaborhat Tuhan Jesus do siseanNa na sampula dua i. Borhat mamaritahon Barita Nauli, pamalumhon nasa sahit dohot tihas, pangoluhon angka na mate, pabalihon angka gogo sibolis dohot angka ulaon na asing. Diboto Tuhan Jesus do borat dohot hamaolon ni uloan na ampe tu siseanNa jala dipabotohon Ibana do ragam ni angka hamaolon i, ima hosomanna ma nasida, ditogu tu panguhuman, dilelei, dilinsingi sahat ro di agoan hosa. Alani i, andorang so borhat dope angka siseanNa i, dilehon Tuhan Jesus ma bohal na mansai arga, ima huaso dohot angka ragam ni sipaingot dohot pangajarion. Ingkon sahat do Barita Nauli tu saluhut jolma nang godang angka hamaolon na diadopi. Lapatanna, nunga dibasabasahon Tuhan Jesus gogo dohot huaso tu nasida, asa basabasahonon ni nasida i nang tu saluhut jolma. Ndang holan di diri ni nasida sambing silehonlehon i, alai ingkon dohot do saluhut jolma marparsaulihon manang mandai basabasa ni Debata.\n2. Di ragam ni hamaolon na naeng siadopan ni nasida, disosohon asa bisuk ma nasida songon ulok jala lidang songon darapati, ai songon birubiru do nasida disuru tu tongatonga ni babiat (10 :16). Nang pe tu tongatonga ni babiat, alai ndang jadi mabiar nasida disi. Di turpukta on sampe do 2 hali didok: “Unang mabiar”. Molo pe dibunu nasida alai holan sibunu daging do i, ndang tuk i sibunu tondi. Ai holan Debata do na tuk sibunu daging dohot tondi jala holan tu Debata do nasida mabiar. Laho papaposhon roha ni angka siseanNa i huhut pamagohon biar sian roha ni nasida, di turpukta on dipatudos Tuhan Jesus ma songon amporik dohot obuk. Didok Ibana, dua amporik digadis arga sauang (sauang = hira-hira Rp. 20,-). Lapatanna, mura do arga ni sada amporik i, hape tung sada pe amporik madabu i tu tano sian parbinotoan ni Debata do i. Suang songon i nang orbuk, diboto Debata do godang ni obuk na di ulunta; dibilangi Debata do i. Sian i boi dohononta, diboto Debata do piga na madabu (marurus) ganup ari. On ma tudosan na dibahen ni Tuhan Jesus tu angka siseanNa i, na patuduhon hinaarga ni siseanNa i di Debata dohot panandaon ni Debata na mansai tangkas di nasida. Ndang adong na lipe dibagasan pardalanan dohot ngolu ni siseanNa i sian parbinotoan ni Debata. Aha ma nian arga ni sada amporik manang sada obuk, alai ipe tong do bagasan parbinotoan ni Debata.\n3. Alani i ma ndang pola mabiar be nasida manghatindanghon Jesus tu saluhut jolma, ai diramoti Debata do nasida ro di salelenglelengna. Ndang jadi maila be nasida mamaritahon goar ni Jesus. Ai ganup na olo manghatindanghon Jesus dijolo ni jolma, i do hatindanghonon ni Jesus di jolo ni Debata. On ma na naeng ingotonta na di ngolunta, arga do hape hita di jolo ni Debata, nang pe sipata tapanghilalahon ndang apala arga hita di donganta jolma. Alai dumenggan do di hita, molo taauhon hinaarga ni ngolunta di Debata. Dipatuduhon Debata do i marhite anakNa Tuhan Jesus na mamboan hita tu haluaon na salelenglelengna. Durus do mudarNa manobus hita. Na mangihut muse, tangkas do ditanda Debata hita; roha, pingkiran, hagogoon, hagaleon dohot sude keadaan ni pamatangta. Ai apala obuk na di simajujungta pe hape dibilangi Debata. On ma na mansai ringkot sipahusorhusoronta di bagasan rohanta. Jala ima na paposhon rohanta mandalani ngolunta na gok parungkilon manang arsak ni roha. Na tangkas ingkon botoonta do, diboto Tuhan Jesus do adong angka ambatambat dohot arsak di jolonta na naeng bolusonta, songon naung dipaboaNa tu angka siseanNa i. Alai na na tangkas suan di haporseaonta ima, ndang tuk angka ragam ni hamaolon i mangago hita, ai Debata do nampuna hita jala nunga dibohali Debata hita marhite bisuk, gogo, roha na lidang dohot huasoNa. Ima tapangke sinjatata mangadopi angka galumbang ni ngolunta.\n4. Sipahusorhusoron ni roha.\na. Songon Ama, aha ma mambahen hita jotjot mabiar manang tahutan di ngolunta on. Boha do hita marnida dohot mangalo angka biarta i?\nb. Songon tanda naung tajalo jala tadai denggan basa ni Debata, aha ma na boi sipatupaonta tu angka donganta jolma dohot tu huriaNa, ima dalanta laho mamaritahon Barita Nauli i !\nThis entry was posted in Kumpulan Renungan. Bookmark the permalink.


Surat sian Punguan na Mangaradoti Organisasi | Manjaha & Mangajari\nJahowa do Guru na dumenggan sian saluhutna. Alai ditogihon Ibana do hita asa mangajari halak na asing laho mananda Ibana. Bibel mandok, “Nunga boi hamu gabe guru.” (Heb. 5:12) Jadi disuru do hita laho mangajarhon hasintongan taringot Jahowa di keluarga, di huria, dohot tingki marbarita. Tontu mandok mauliate do hita ala dilehon Jahowa tanggung jawab on tu hita. Alai ingkon marsitutu do hita mangulahon i. Songon dia carana?\nTaulahon ma songon na didok si Paulus tu si Timoteus, “Marsitutu ma ho manjahahon i di jolo ni natorop, mamodahon jala mangajarhon i.” Didok ibana muse, “Molo diulahon ho i na paluahon dirim do ho dohot na manangihon ho.” (1 Tim. 4:13, 16) Jadi asa boi mangulahon i, ingkon diboto hamu do songon dia carana asa lam denggan manjaha dohot mangajari. Alana, barita na dipasahat hamu boi paluahon angka halak. Alani i, parsiajari ma ganup parsiajaran di buku on.\nAdong do dibahen ayat di ganup parsiajaran. On mangurupi hamu mamboto aha na laho diparsiajari dohot cara mangulahon parsiajaran i\nDipaboa do boha carana mangulahon parsiajaran i\nDipaboa do muse angka cara na boi diulahon hamu tingki marbarita, manjumpangi muse, dohot tingki mangurupi halak marsiajar Bibel. Alai godangan sian angka cara i dipangke tingki mangajari di huria.\nBuku on mangurupi hamu asa lam denggan manjaha dohot mangajari. Alai ingot ma, sian Jahowa do barita na dipasahat hamu. Ibana do na manogu angka halak tu organisasina. (Joh. 6:44) Jala ndang adong Guru manang “Pangajari” na songon Jahowa. (Job 36:22) Alani i, tongtong ma pangke Hata ni Debata tingki mangajari. Pangido ma tondi parbadia sian Ibana. Tingki mangajari, unang ma pandapotta na tapasahat. Alai paboa ma songon dia pangkilalaan dohot pingkiran ni Jahowa. Molo diulahon hamu songon i, boi ma hamu mangurupi angka halak asa lam mangkaholongi Jahowa.\nJadi, ditogihon do hamu laho pasahathon barita na mansai ringkot di tingki on. Pos do rohanami, boi do hamu marhasil mangulahon on molo “mangasahon gogo ni Debata”.—1 Ptr. 4:11.\nPunguan na Mangaradoti Organisasi\nManjaha dohot Mangajari—Surat sian Punguan na Mangaradoti Organisasi


Songon dia do Angka Sintua Mamparmahani Huria Sitindangi Ni Jahowa?\nMarbarita na uli\nDi bagasan orhanisasi nami, ndang adong digoari pandita na ingkon sigajion. Alai, songon di huria Karisten di tingki parjolo, angka sintua naung ditontuhon na dipajongjong ”asa diparmahani hamu huria ni Tuhan i”. (Ulaon ni Apostel 20:28) Angka sintua on i ma angka baoa na togu partondionna laho mangulahon angka na ringkot di bagasan huria jala mamparmahani angka punguan ”unang songon na pinaksa, sian las ni roha ma mangihuthon Debata; unang alani pangomoan hailaon, sian ringkot ni roha ma”. (1 Petrus 5:1-3) Aha ma na diulahon nasida tu hami?\nManarihon jala manjaga hami. Angka sintua manogunogu jala mangondingi partondion nami. Ala diboto nasida Debata do na mangalehon ulaon na ringkot on, ndang olo angka sintua on hira na mangarajai ruas ni Debata; gariada marsitutu do nasida laho mambahen hami asa marlas ni roha jala mangolu partondion nami. (2 Korint 1:24) Songon parmahan na marsitutu manarihon ganup birubiruna, angka sintua pe marsitutu do laho mananda ganup ruas ni huria.—Poda Sian Raja Salomo 27:23.\nMangajari hami laho mangulahon lomo ni roha ni Debata. Ganup minggu, angka sintua mangajar di parpunguan laho patoguhon haporseaon nami. (Ulaon ni Apostel 15:32) Angka baoa na daulat roha on pe gabe sitiruon do laho marbarita na uli, rap marbarita dohot hami jala mangajari hami mangulahon sude ragam ni parbaritaon.\nMangalehon apoapo tu diri nami be. Asa mangan partondion nami be, olo do sipata sintua ro tu jabu nami manang di Bale Harajaon laho mangalehon pangurupion dohot pangapulion na sian Bibel.—Jakobus 5:14, 15.\nAngkup ni ulaon di huria, adong do ulaon siganup ari ni angka sintua jala adong do parsaripeonna be na porlu disarihon jala diparateatehon. Angka dongan naung manghalojahon on patut ma taargai.—1 Tessalonik 5:12, 13.\nAngka aha do na diulahon sintua di huria?\nSongon dia do dibahen sintua laho manarihon hami?\nIse do na boi gabe sintua manang parhobas? Boi do dijaha hamu songon dia do asa boi gabe sintua manang parhobas di 1 Timoteus 3:1-10, 12 dohot Titus 1:5-9.\nAha do na porlu ulahonon ni sasahalak asa boi tardidi? Parsiajari ma aha do lapatan ni mangalehon diri tu Debata jala songon dia mangulahon i.


Serial Kearifan Batak (9): Sibaran Lapalapa – Batak Indonesia\n2019-05-16 2020-10-06 Redaksi BatakIndonesia.com\nJAKARTA, BatakIndonesia.com — Adongdo ende Batak na hira dos parirna tu ende ni Amanta Hamdan Attamimi, ‘Termiskin di Dunia’. Nunga pogos tariluilu muse (Aku merasa orang termiskin di dunia, yang penuh derita bermandikan air mata). Ndang apala huingotbe goar ni ende dohot na patomutomuhon, alai anggo hatahatana, loguna, dohot na mangendehon huingot dope.\nMemang, ndang dos tema ni ende na dua i. Molo ende Termiskin di Dunia marsarito taringot tu parsorion ni baoa na pogos na so pulut rohana manjalo holong ni sada anakboru ala dihilala rohana tung so hombar do ibana mardongan, lumobi gabe mardongan saripe, dohot anakboru i, ala ni pogosna. Ende Batak i patubegehon parir ni parngoluon ni sada halak na disaritohon di ende i. Jaha hamu ma hatahata ni ende i, na niendehon ni Eddy Silitonga, husurathon di toru on, singkop, ianggo so perek ilumu:\nHulului do dalan\nNa lao parbodarian\nAla ni hapogoson\nTu ise sungkunonku\nIkkon jaloon bagian\nHapogoson na tarlobi da inang\nNa mambahen gabe tarhirim rohami\nHangalanki, hangalanki, tahee..\nMulak tu ayat 2!\nBoha, hirahira? Parir do, ndang i do?\nNa manggoit pikiranku di ende i, ima dua baris parpudi di ayat dua i: Pandokkon ni sibaran ingkon jaloon bagian. Sai jojot do sibaran on gabe hambing na birong di angka ragam ni parungkilon, lumobi ma tu namandiori ngolungolu dohot rongkap. Sai jojot do sibaran disalahon sai hira sibaran i (ndang Sibarani, santabi di angka tulangku Sibarani) do na maniop tampuk ni rejeki manang rongkapna, umbahen na didok, “Pandongkon ni sibaran ingkon jaloon bagian!” Ra, somal do tabege pandohan ‘sibaran lapalapa’, na manggombarhon jut ni roha marnida sibaran i. Ai tung manang begu aha huroha huaso ni sibaran i mangatur panjampalan dohot rongkapni jolma.\nLam marsongit ma muse molo dipadomu sibaran i dohot hangalan. Di ende na asing didok Eddy Silitonga do songon on: Inang pangintubu/husungkun ma dainang/godangni parsorion/di ahu anakmon/aha do hangalanmu, uju ahu di bortian/margogo ijur bari/da luluankunama i. Daona i ate, di haparironta sinuaeng ingkon pangidoon pertanggungjawaban tu hangalan ni inongta uju pahandithandit hita sia bulan di bortianna i. (Huhutna, taboto do hangalan tahe? Hangalan ima sada pangidoan ni roha manang na diottom roha na so tupa (tak terwujud). Molo pangidoan i tingki denggan pamatang, isarani giot manganhon bilalang ni manuk mira polin (jotjot ndang diultophon, sai dipeoppeop di bagas rohana), gabe hangalanma i.)\nMolo di ende boi ma i songon dalan mendramatisir parsorion i. Alai di parngoluon siapari ndang boi talu hita tu sibaran, hangalan, dohot turpuk manang nasib. Di sada tingki, marpidato ma sahalak saudagar na mora jong na so timbo sikolana alai tung mansai marhasil di usahona di joloni na torop di sada parsikolaan na timbo. Alani ma sai jotjot ibana dipio laho patubegehon pengalamanna sahat tu na marhasil. Adong ma sian natorop i manungkun: “Aha do rahasiani hasuksesonna i? Dialusi saudagari ma: “Pinangido tu sude hamu asa mangalipat jari tanganna songonna martangiang! Dung i, tilik hamuma tu talapak tanganmuna i. Ndang di garis tangan i! Alai di golomni tangan i do, huhut dipaulak ibana dilipat tanganna. Sukses ada di genggaman tangan (kerja keras), bukan di garis telapak tangan. Naumporlu sian i, ninna ibana manambai huhut hot dilipat ibana jarinai songon na martangiang: “Paloas Tuhan i mangula di ngolum!”. Martelapma sude na torop i umbege alus ni saudagar si partangiang i.\nAngka dongan, angka parhapistaran mandok hasukseson marharoroan sian pikiran (mindset). Molo manigor mandeledo pikiran i mandok ndang turpukta hamoraon, ndang bagianta i, ba songon i ma hasilna, marpogosma. On ma nanidokna pamikkirion dondon pate (fixed mindset). Hape, Amanta Carol Dweck, sahalak gurubolon sian Univeritas Stanford, Amerika Serikat, mandok: “Pola pikir i boido magodang (growth mindset). Ndang na turpuk na pogos, usahodo na gale. Ndang alani marhangalan inongta uju di bortian hita, hagigihontado na alang, ndang alani sibaran lapalapa, hajugulonta marusaho do na rimpong.\nAlani, taharinggashon jala tahajugulhon ma na mandiori ngolungolu i so pola hatop mandele na mandok “Pandokkon ni sibaran, ingkon jaloon bagian!”\nPeople Power, Apakah Itu?\nSerial Kearifan Batak (4): Pangema\nSerial Kearifan Batak (14): Shared-Space and Sharing Understanding (2. Sidung): Meja Makan sebagai R...\nSerial Kearifan Batak (12): Ugasan Torop\nBACA: Sains Itu Bebas Politik\nBatu Basiha, Keunikan Sisa Letusan Gunung Toba (12,912)\nBatu Manumpak, Pesona yang Terselip di Pedalaman Tapanuli (12,880)\nPerjalanan Mengesankan Saat Berkunjung ke Batu Sawan (10,231)\nLapangan Golf dan Hotel Labersa, Investasi Putra Batak Kebanggaan Riau (9,376)\nDinding Kaldera Toba dan Perairan Timur Danau Toba (7,506)\nDi Balik Seikat Sayur Kangkung (6,477)\nUkiran-ukiran Seni Orang Batak Berbasis Kayu (6,050)\nPerihal Jabatan Akademik Profesor – Bagian 1 (6,000)\nBanyak yang Tidak Tahu Kalau Danau Toba Punya 8 Pulau (5,965)\nUsers Yesterday : 739\nThis Month : 18751\nTotal Users : 327586\nTotal views : 1120945


MARTITI DO: Johannes 12 : 20 – 33\nJohannes 12 : 20 – 33\nPASAHAT MA DIRIM TU DEBATA\nHalak batak ditanda sian uli ni soarana do, halak Cina ditanda sian hamaloona martigatiga, halak Jerman ditanda sian kedisplinanna, jala halak Gorik ditanda sian uas ni rohana marsiajar manang aha pe. Turpuk on marmula do ima dina ro deba halak Gorik mandok tu angka sisean ni Jesus :”Naeng idaon nami Jesus”. Didok nasida songoni siala nunga sai tarbarita Goar ni Jesus jala sahat tu pinggol ni angka halak Gorik I angka na dipatupa Jesus. Alani ido naeng pajumpang dohot Jesus jala naeng marsiajar tu Jesus taringot angka na binahen ni Jesus i. Hape tangkas do angka halak sipelebegu do nasida ima na so manghaporseai Debata.\nDidapothon nasida ma si Pilippus alai ibana sandiri pe bingung, dungi dioper ma muse tu si Andreas hape ibana sandiri ndang mangantusi. Ujungna sahat ma nasida tu Jesus laos dipatorang Jesus do piga-piga marhite turpuk di minggu on.\na. Naung dapot ma tingkina, asa marsangap Anak ni jolma i! Nunga diboto Jesus angka na naeng masa tu dirina, alani i langsung do dipatorang Jesus taringot silang (hamatean).\nb. Ndang na ganda eme i molo so madabu tu tano jala mate, dung pe mate asa denggan parbuena. Hata na pinatolhas Jesus on ima sada tudutudu taringot tu hamamate dohot haheheonNa. Jala laos ido ringkot botoon ni angka siseanna. Boluson ni Jesus do hau pinarsilang i, songon eme na ingkon suantononhon asa gabe boni, dungi marparbue. nunga sada uhum dibagasan ni hangoluan, na ingkon boluson ganup jolma do hamatean. Holan on, hamatean ni Jesus ndang marujung holan dihamatean i sambing alai mamboan torop jolma tu bagasan hangoluan.\nc. Agoan hosa ma na marhamaolhon hosana. Hata on gabe sada sipaingot tu angka halak na laho mangihuthon Jesus. Halak na mangihuthon Jesus ingkon tontong dibagasan hasetiaon. Molo pe ingkon agoan hosa ibana naeng ma tongtong satia. Didok Jesus do, manang ise na agoan hosana alani mangihuthon Ibana lehononna ma hangoluan sisaleleng nilelengna.\nd. Patutoru diri. Ndang tumimbo sahalak sisean sian guruna; ido na berlaku dihajolmaon. Alai diuba Jesus do sikap sisongoni marhitehite patuduhon haserepon ni rohana, mamburi simanjojak angka siseanna (Joh. 13). Naeng ma nian angka sisean ni Tuhan Jesus marhaserepon ni roha, olo manghobasi donganna songon naung dipatupa Kristus. Ndang dihobasi alai manghobasi. Manang ise naeng “balga” di harajaon ni Debata, naeng ma ibana manghobasi donganna, paserephon rohana bahen harajaon ni Debata. Holan angka na olo songon Kristus i do na patut manjalo hamuliaon dohot hasangapon. Digombarhon do Jesus na olo patutoru diri sahat rodi na mate tarsilang (Filipi 2:5-11), olo manghobasi ulaon ni Debata doshon songon panjouon ni Debata di ibana. Dungi lehonon ni Debata ma tu ibana hamuliaon, hasangapon, dohot huaso. Angka sisean na marsitutu, satia jala sian bulus ni roha mangkaholongi Debata dohot donganna, tu angka sisongoni do lehononna hamuliaon dohot hasangapon.\ne. Dapot hamuliaon dohot hasangapon na sian Debata. Nunga diboto Jesus be na ro ma tingkina songon na didok angka naung tarsurat i. Jala i nunga diboto jesus ditingki martangiang Ibana di Getsmani, tung mansai bonsa do rohaNa. Asa bonsa roha ni Jesus di pesta Paskah on songon udut na sian getsemani i do. Di getsemani do bonsa roha ni Jesus na umbalga. On ma tingkina pangarimangan bolon di roha ni Jesus sian saluhut ulaon naung pinatupana (Karya PenebusanNya). Alai ndang adong diroha ni Jesus laho pasidingkon hamatean i. Dungi tarbege ma soara sian banua ginjang; “Nunga hapasangap, laos pasangaponku do muse!”. Ronggur na ro i pabotohon naung tutup sipareon nasida manjalo Hata ni Debata. Na tangkas holan Jesus do mananda soara na sian Debata. Gabe didok Jesus ma di ujung na :”Nuaeng jumpang tingkina asa diuhum portibi on, sipabalion ma nuaeng raja ni portibi on, alai taiton ni Debata do jolma na porsea jala na satia mangihuthon Jesus, lehononNa ma hamuliaon dohot hasangapon sisaleleng ni lelengna.\na. Dihalungonhon halak do naeng pajumpang dohot Jesus, songon halak Gorik i. Hita pe halak na porsea naeng ma sai sihol rohanta pajumpang dohot Jesus, ima marhitehite parpunguan di huria i dohot pamujionta dibagasan partangiangan manang parmingguon. Sihol roha naeng pajumpang i ndada holan na nionjar pasupasu pardagingon, alai ingkon tahangoluhon do naung dibahen Jesus di ngolunta. Di partingkian si nuaeng on sai marasing do motivasi ni jolma laho gabe halak Kristen (manang siihuthon ni Kristus). Nunga toropan halak Kristen nuaeng on digoari Kristen turun temurun (Kristen natoras niba, Kristen ma iba) alai molo ngolu dao dope sian hakristenon i. Adong dope na gabe Kristen nuaeng on didok Kristen jampi-jampi (Kristen mistis) ima na dirajumi molo Kristen ro ma pasupasu pardagingon, boi dialo setan manang sibolis, dna. Marmacam do nian na gabe halak siihuthon ni Kristus i, alai diigil do sian hita nuaeng asa mansoadahon hosana, haportibion. Nunga torop be angka sitiruon diangka na mangihuthon Jesus, lumobi ma i angka siboan barita nauli uju i. Ndang adong biar dinasida mamolus angka luat na so hea didalani jala na so adong fasilitas. hira so arga do di nasida hosana. Alai marhitehite ulaon nasida i nunga lam torop halak na porsea tu Tuhan i. Didok William Barclay :”Kita harus rela mengubur ambisi-ambisi pribadi agar kita bermanfaat bagi Yesus”.\nb. Kecenderungan ni jolma nuaeng ima holan mangido, manjalo jala mangolom gomos na di iibana, alai tung maol situtu marsilehon-lehon, mangalehon jala berbagi. Ndang holan di sinamot alai sahat do di pambahenan dohot di angka pangalaho ni ngolu. Ido umbahen lam godang halak Kristen “partanga na metmet, par-langka na jempek, par-pinggol naung nengel, par-ateate na so bidang”, lapatanna : ndang olo be hita mangurupi, mangholongi, unang ma jolo tu angka jolma na so tinanda ; gari naung tatanda pe nunga lam moru. Alai na negatif ima gampang muruk, naeng marbadai jala sangat sensitif, parhosom, par-elat dna. Tung tingkos do didok Buku endenta i : Tung godang do sisabion alai otik na olo gabe panabi”. Ai panghobasion ndada holan na maragenda manang marjamita nuaeng, alai panghobasion lintas fungsionarl dohot structural. Ima panghobasion ngolu nag ok dame, parasi roha, na olo manjangkon, parjabu na partamue, par-ateate na bidang situtu. Ido na binahen ni Jesus di di tingki tarsilang i. Ndang adong anggo sabortik dendam di ngoluNa, tung tangkas do Holong ni RohaNa tu hita on.\nc. Minggu pra-paskah ima tingki di hita laho meng-evaluasi ngolunta maradophon Tuhan i. Unang ma sahat hita tu minggu Paskah ganup taon alai so taboto be aha do sasintongna lapatan PASKAH I di ngolunta. Paskah sasintongna Pengorbanan do. Alani ido hita pe ingkon HIDUP DI DALAM PENGORBANAN. Pengorbanan di tingki, di ngolu, di sinamot dohot angka na asing. Alai taingot ma Pengorbanan na tabahen di ngolu on ndada Pergorbanan na KONYOL manang na so adong argana, justeru pengorbanan na tabahen di ngolunta tarlumobi di Tuhan i manubuhon pasupasu na balga muse di ngolunta on, jala di perhitungkan Tuhan do sude angka naung tabahen i. Songon didok angka na malo :Hidup di dunia ini hanya sekali, dan mati di dunia ini juga sekali” tetapi apa yang kita lakukan di dunia ini menjadi jaminan untuk : Hidup yang kedua kali atau mati yang kedua kali. Manang ise na agoan hosana bahen harajaon ni Debata lehononna ma hangoluan, hasangapon dohot hamuliaon sisalelengnilelengna. Amen\nDiposting oleh Butarbutar, Henry Pdt di 04.39\nButarbutar, Henry Pdt\nJatiwaringin, DKI Jakarta, Indonesia\nSaya adalah Pendeta HKBP. tempat Pelayanan yang sudah di jalani : 1. Vikaris di HKBP Pardomuan Nauli Res.Medan Utara 2. Kantor Sekretaris KRP 3. Kantor Sekjend HKBP 4. HKBP Balikpapan Baru Res.Kalimantan Timur 5. HKBP Brebes Res.Brebes 6. HKBP Jatiwaringin Res.Jatiwaringin\nMarkus 8 : 31 - 38\n1 Korintus 1 : 18 - 25\nMarkus 11 : 1 - 11


Jamita Evangelium, 15 Desember 2019, Minggu Advent III: Haroro ni Jesus dohot Ujung ni Portibion (Mateus 24: 3-8) Pelita Batak Online\nMinggu, 15 Desember 2019 05:46:00\nOleh: Pdt. Dr Robinson Butarbutar, sian Parsameanta STT-HKBP Pematangsiantar (0812-62472015)\nMangihuthon panindangion haporseaon ni halak Kristen Batak, marmula jala marhaujungan do nasa na adong di hasiangan on, ndang holan ngolu ni jolma i alai ngolu ni sude do. Debata manjadihon mula ni hasiangan (Indonesia: jagad raya, Gorik: kosmos) on dohot na adong di bagasanna. Mardalan tu sada tingki ujung do hasiangan on. Ndang hot. Ndang marhaliang. Laos tahaporseai do na atik pe songon i pardalanan ni hasiangan on, na so hot alai marujung, dung marujung hasiangan on dohot nasa na di bagasanna di sada tingki di jolonta na so taboto sadiharina, marhagogoon do tong Ibana manompa na imbaru muse. Andorang so sahat tu panompaan na imbaru i pe, marhagogoon do tong Debata panompa i marhite TondiNa paimbaruhon hasiangan na lam matua on, na mangihuthon angka pande bisuk naung marumur marjuta taon on. Disi ma Debata palumehon hangoluan na manongtong i tu ganup na porsea tu Jesus Kristus Tuhanta i. Na so porsea manjalo uhum sian Ibana.\nHaporseaonta na songon i marojahan do i tu haporseaon ni Tuhanta Jesus Kristus na mangajarhonsa di tongatonga ni bangsoNa bangso Jahudi di abad parjolo. Pangajarion ni Tuhanta Jesus Kristus i, na marojahan tu haporseaon ni bangso ni Debata andorang so haroroNa na parjolo i, diingot, diulakkon pasahathon dohot dipaingotingot angka siseanNa na sampulu dua i dohot angka siseanna na asing dope, isara apostel Paulus, na tong manghaporseai dohot, mangajarhon na dos, dohot manurathonsa tu angka huria na pinjongjongna dohot na so pinajongjongna pe tahe di abad parjolo. Angka siihuthon Jesus na asing pe dohot do manurathon na dos di angka surat na di Padan Naimbaru i. Marningot na niajarhonNa i do umbahen disurathon panurat ni Evangelium naopat i na dos. Si Markus mamonaisa di taon 69/70, si Lukas mangulakhonsa di taon 80, si Mateus di taon 85, jala si Johannes di taon 90-an.\nSiala ni i do di pardalanan ni huria na pinajongjong dohot na niuluhonNa di portibion mamungka sian abad parjolo sahat tu nuaeng nang tu tingki na naeng ro (ndang taboto olat ni andigan) sai dirataratai angka na porsea i do haporseaon ni Jesus taringot tu haroro ni Jesus Kristus napaduahalihon dohot taringot tu ujung ni portibion. Di minggu-minggu Adven ma i tapatupa, unang lalap hita holan manghirim di ngolu nang hasiangan na laho salpu on. Songon i ma sintong jala ringkot ni haporseaon i umbahen na diajarhon Jesus do tu angka siseanNa aha na naeng masa andorang so ro dope ujung ni hasiangan on.\nDipalumba Ibana i di sada panghataionNa dohot angka sisean i di kota Jerusalem dung dipaias Ibana bagas joro ni Debata naung gabe bagas inganan i panamun binahen ni angka parhuaso disi, jala dung dipinsang Ibana angka panamun i marhite angka hata na koras (Mat 21-23). Panghataion ni Jesus dohot angka siseanNa i jumpang hita di bindu 24: 1 - 25: 46. Di panghataionNa dohot angka siseanNa i mansai tangkas do diondolhon Jesus na ia ari haroro ni ari parpudi i marhahonaan manang marhadomuan do tu ari haroroNa paduahalihon (Gorik: Parousia). Di haroroNa i mangangguhi do angka bangso marnida haroroNa i (Mat 24: 29-30). Siala ni i dihatahon Ibana ma dia sitagamon ni angka sisean paima ro ari haroroNa paduahalihon, songon dia ma angka sisean managamsa, aha diarop Jesus sian angka sisean molo masa sitagamon i (24: 1-35), jala songon dia ma hita angka siseanna marparange manomunomu haroroNa padua halihon i (25: 26-25:46). Sada sian angka i ma na dapot hita di ayat 3-8, na marisihon lumbalumba dohot singotsingot taringot tu dia na naeng masa jala beha mangadopisa.\nSasintongna taringot tu halelengse ni kota Jerusalem tarlumobi taringot bagas joro na uli na disinon do na dihatahon Jesus tu angka siseanNa (ayat 1-3), i ma na so martahan be i leleng, beha pe ulina diida angka sisean i bagas joro naung pinajongjong ni si Nehemia di abad paonomhomdung mulak sian habuangan, na torus dipatureture, jala na dipauli Raja Herodes di abad parjolo andorang so Kristus. Alai migor na umbidang jala na dumao sian i do sinungkun ni angka siseanNa i tu Jesus, i ma taringot tu tingki hamamasa ni halelengse ni bagas joro i naung malengse di taon 70 (Mat 24: 1-2), dohot do taringot tu tingki ni haroro (Gorik: Parousia) ni Jesus napaduahalihon di bagasan huaso dohot hagogoon, jala dohot do taringot tu tingki ajal ni hasiangan (Gorik: sunteleias tou aionos) on (Mat 24: 4). Tolunsa disungkunhon nasida, tontu ala ndang holan anak ni si Josef tungkang hau i ia Jesus i dipamerengon nasida, alai anak ni Debata na marmulia i do, i ma na umboto saluhut.\nDi alus ni Jesus di ayat 4 sahat tu 8 adong do dua sipaingot na dilehon Jesus tu hita angka siseanna taringot tu haroro ni Kristus dohot haroro ni ajal ni hasiangan on.\nNaparjolo, i ma di ayat 4: Jaga ma hamu (Gorik: Blepete). Sipaingot na parjolo on domu tu haroro ni Kristus i do.\nNapaduahon, i ma di ayat 6: Manat ma hamu (Gorik: Horate). Jaga unang dililuhon. Sipaingot napaduahon on domu tu ajal ni hasiangan on. Tatangkasi sadasada, ai tarsurat do na ganup sipaingot mardonganhon sialana (Gorik: gar; Batak: ai) do.\nParjolo, dipaingot Tuhanta Jesus asa jaga hita mamungka abad parjolo sahat tu nuaeng nang sahat tu tingki haroro ni Jesus Kristus Tuhanta i napaduahalihon. Ringkot jamot hita ala lan (Gorik: polla) do sogot na manoluk goar ni Kristus, na mandok dirina Kristus i laho paliluhon (ayat 5, Gorik: planese, sian hata karejo: planao). Godang na mandok dirina do Kristus i. Sinangkapna i ma laho paliluhon.\nPaduahon, dipaingot Jesus asa manat manang jamot hita, asa mamareso di bagasan hajamoton (ayat 6-7). Dia sipajamoton? I ma angka barita na hatop begeon na naeng masa ma hamamasa (Gorik: mellesete) parmusuon, konflik sahat tu porang (Gorik: polemous) jala bahat barita manang soara taringot tu hamusuon (Gorik: akoas polemon). Molo masa angka i unang migor didok rohanta na i ma ujung ni hasiangan on. Ndang i dope ujungna (Gorik: oupo estin ho telos). Ndang i dope ajal ni hasiangan on i (sunteleias tou aionos).\nTaboto tangkas marporang do bangso Jahudi maradophon kekaisaran Romawi di taon 66-70, na ginoaranna Porang Jahudi.\nSahat tu na dung mas porang Jahudi i. Jala dilumbahon Jesus do tong (ayat 7) tolu na mamambahen jolma mansura na ro ma ujung i, i ma: (i) paraloan ni sada bangso tu bangso na asing, (ii) angka haleon (Gorik: limoi) dohot (iii) angka lalo (Gorik: seismoi) di bahat inganan, marluatluat (Gorik: kata topous). Didok Jesus na ia angka i parmulaan ni pambebeonna (Gorik: arche odinon) i dope i. Sian tingki dung didok Jesus i sahat tu nuaeng nunga bahat masa porang di portibion, di bahatan inganan, na parpudi ma i di abad paduapuluhon, pola dua hali porang portibi, jala dung i sahat tu abad pa-21-hon nuaeng sai masa dope angka i (parmusuon, haleon dohot lalo). Alai ndang i dope ujung ni hasiangan on.\nSingotsingot/parent ani Jesus Kristus do na jinouhon ni Mateus 24: 3-8 on di Minggu Advent IIIhon on, di na tapaimaima haroro ni Jesus napaduahalihon (parousia) dohot ajal ni hasiangan on (sun teleias tou aionos) hita, unang dililuhon dohot lilu sandiri manang laos paliluhon halak hita.\nBoasa hita ruas ni Huria ni Kristus i ingkon mamparangehon hajagaon dohot hamanaton i nuaeng on?\nParjolo, ala apala di partingkianta nuaeng on do mansai hatop sar barita manang aha pe, na so apala haru sintong. Mansai hatop do barita sahat tu telefon genggamta i na di era revolusi industri na paopathon nuaeng tuk manjalo mansai hatop barita manang aha pe i, na sintong dohot na so marojahan pe hasintonganna. Olo do barita masa di dua taon na salpu dipaimbaru jala ditongos tu telefon genggamta i hira na mandok na masa ma porang, masa ma haleon, masa do lalo, laho mambibiari manang mangototoi hita. Molo di tingki na salpu ndang migor sahat i tu simalolongta molo so tatonton Televisi, alai nuaeng on humatop na sahat barita na rade di gadgetta i sian na sanga dipaboa di Televisi manang radio pe tahe. Duansa hata jaga (Gorik: blepete) dohot manat (Gorik: horate) i sangaja do dipaingothon Jesus asa angka siseanNa i sahat tu nuaeng mangolu di bagasan na so boi liluhonon ni halak.\nNdang holan taringot tu barita masa na domu tu ngolunta sinuaeng na dipangke angka jolma nuaeng laho paliluhon donganna jolma, alai dohot do taringot tu na naeng masa sogot, i ma taringot tu haroro ni Kristus dohot taringot tu haroro ni ajal ni hasiangan on. Jaga hita molo adong na mandok na ibana do, na niajarhonna do ia Kristus i dohot haroroNa paduahalihon, manang nunga manghatai ibana dohot Kristus di parnidaan (visi) jinalona na mandok ro ma Kristus di ari on manang ari an, di taon on dohot di taon an, na ro ma Kristus jala ro ma ajal ni hasiangan on.\nSiala ni sipaingot dohot parenta ni Jesus Kristus on asa jaga jala manat angka siseanna umbahen na dung do diajarhon reformator Martin Luther taringot tu songon dia ma hita halak Kristen Protestan mangalusi angka halak na mandok ro ma marsogot Kristus i paduahalihon songon on: "Molo tung ro pe Kristus marsogot, suanonku do bona ni apel." Molo jaga jala jamot hita maradophon angka sipangalilu dohot sipararat barita taringot tu haroroNa paduahalihon dohot taringot tu ajal ni hasiangan on, ba ingkon songon i ma hita jaga jala manat mandalani ngolunta dohot mangulahon ulaonta na marragam i. Hajagaon dohot hajamoton manomunomu haroroNa i do na mangurupi hita marhangoluan na jamot jala jaga tu ngolunta di portibion, unang muraura ro sahit, mara, alai sai tongtong di hita hangoluan na singkop, nuaeng nang sogot pinalumehon ni Jesus Kristus Parmahanta na denggan i tu hita (Joh 10: 10).\nPaduahon, ringkot do tapatogu hajagaon dohot hajamotonta di partingkian nuaeng, di jabu, di gareja, di ulaon, nang di pardalananta, unang marmara ngolunta nang angka donganta siala ni hahurangjagaon dohot hahurang jamotonta. Ai nang pe timbo parbinotoan teknologis ni jolma i nab oi manjagahon dohot manjamothon ngolunta di angka inganan nang ulaon na marragam i, ringkot do hajagaon dohot hajamoton ni dirinta. Unang ma gabe jumago masin manjagahon hita sian hita manajagahon dirinta. Boi do gabe godang na marlas ni roha dohot na tarpasupasu ala jaga jala jamot hita di angka mara, isara angka ulaula ni teroris. Alai boi do gabe marmare ngolu ni bahat halak ala so jaga jala jamot hita. Denggan rimangrimangonta on: Ndang holan angka polisi dohot sordadu manang angka parkarejo pabrik na marragam i na ingkon ringkot tongtong jaga jala jamot. Alai dohot do sude angka na maniop ulaon na mardomu tu hadumaon ni ganup, ndang holan hadumaon ni donganta jolma, alai dohot do hadumaon ni angka na tinompa ni Debata na asing. Ala na so jaga jala jamot do angka uluan di humaliang ni Tao Toba umbahen gabe sega aek ni tao i jala na mangaolu disi, sega nang angka suansuanan di humaliangsa.\nHubege gabe sahalak na digoari The Person of the year 2019 do sahalak nomorbaju 16 taon margoar Gretta Thunberg, warga negara Swedia, dibahen Majalah Time, ala ni usahana manosoi angka sundut nuaeng on manjagahon portibion sian panegaion na manongtong. Ibana ma naumposo naung dung manjalo penghargaan i. Sai tubu ma angka ruas ni hurianta na gabe dipuji jolma di luat, negara nang portibion ala ulaon manjagahon dohot manjamothon dongannta jolma nang angka na tinompa na asing.


Panurirang Elia di Gua di Dolok Horeb | Parsiajaran Bibel tu Dakdanak\nJahowa Patoguhon Si Elia\nMuruk do si Izebel ala mate angka panurirang Baal i. Disuru ma halak mandok tu si Elia, ‘Marsogot, ho nama dipamate songon panurirang Baal i.’ Gabe mabiar ma si Elia jala lari ma ibana tu padang gurun. Martangiang ma ibana, ‘Jahowa, ndang tolap be ahu. Pasombu ma ahu mate.’ Alani lojana, tarpodom ma si Elia di toru ni hau.\nDung i ro ma suru-suruan manang malaikat, didok ma, ‘Dungo ma ho jala mangan ma.’ Diida si Elia ma adong roti dohot aek. Dung sae mangan dohot minum, modom ma muse ibana. Didungoi suru-suruan i ma ibana muse, didok ma, ‘Mangan ma ho. Asa adong gogom mardalan.’ Mangan ma muse si Elia. Mardalan ma ibana 40 ari 40 borngin sahat tu Dolok Horeb. Masuk ma si Elia tu sada gua jala modom ma ibana disi. Alai didok Jahowa ma tu ibana, ‘Marhua ho tuson Elia?’ Dialusi si Elia ma, ‘Ndang diulahon halak Israel be janjina tu Ho. Dirumpakkon do mezbahmu, jala dibunu do angka panurirangmu. Saonari naeng dibunu nasida do ahu.’\nDidok Jahowa ma tu ibana, ‘Kaluar ma ho, jala jongjong ma ho di dolok on.’ Mulana, ro ma alogo na gogo jala ro ma gempa bumi dohot api. Dung i, adong ma muse soara na lambok begeon. Kaluar ma ibana sian gua i jala ditutup ma bohina. Disungkun Jahowa ma muse boasa lari ibana. Dialusi si Elia ma, ‘Holan ahu nama na manomba Ho.’ Alai didok Jahowa ma tu ibana, ‘Daong, ndang holan ho. Adong dope 7.000 nai halak Israel na manomba ahu. Laho ma ho, pillit ma si Elisa gabe panurirang na laho manggantihon ho.’ Laho ma si Elia jala diulahon do i. Menurutmu, olo do Jahowa mangurupi ho mangulahon lomo ni rohana? Taida ma muse angka na masa tingki ari logo di Israel.\n“Unang ma holsohon hamu manang aha, alai pangido hamu ma saluhutna tu Debata marhite tangiang dohot elek-elek mardongan hamauliateon.”—Pilippi 4:6\nSungkun-Sungkun: Boasa lari si Elia? Aha do na didok Jahowa tu si Elia?\n1 Rajaraja 19:1-18; Rom 11:2-4\nAha do na didokhon Jahowa tu si Elia? Aha do na boi taparsiajari sian si Elia?\nDebata Mangapul Rohana\nAha do na mambahen si Elia mabiar situtu sahat tu naeng mate pangkilalaanna?


Mamongoti ( “manuruk jabu” manang “mangompoi jabu”) - OBATAK\nHome » Acaraadat » Adat Mamongoti/Memasuki Rumah » Mamongoti » Mamongoti/ Memasuki Rumah » Mamongoti ( “manuruk jabu” manang “mangompoi jabu”)\nMamongoti ( “manuruk jabu” manang “mangompoi jabu”)\nAcaraadat, Adat Mamongoti/Memasuki Rumah, Mamongoti, Mamongoti/ Memasuki Rumah\nMamongoti na marharoroan do i (kata dasar) sian hata “bongot” (bongot = masuk), asa molo di dok mamongoti bagas lapatanna mamasuhi jabu (bagas). Di halak batak adong dua macam adat mamasuhi jabu, ima “manuruk jabu” dohot “mangompoi jabu”. Na dua ulaon i hampir sarupa do adat na, alai molo sian balga ni ulaon umbalga ma ulaon “mangompoi” sian ulaon “manuruk jabu”. Somalna di ulaon mangompoi jabu sigagat duhut ma di buat (di seat) alai molo ulaon manuruk jabu, na marmiak-miak do dibahen tu si.\nDidok angka natuatua molo di omppoi do sada bagas, tung na so boi be morot (di gadis) jabu i salelengna ingkon hot ma i di nasida sahat tu pomparanna gabe jabu parsattian.\nDi tano parserahan on (isarana di Jabodetabek) ndang pola hea be didok mangompoi manang manuruk jabu molo adong ulaon mamasuhi jabu, alai didok ma dohot hata na uli begeon “mamongoti bagas”. Ai na mandok mauliate do suhut i tu Debata ala nunga bolas boi di pature bagas nasida i uli jala denggan berengon, huhut mangido tangiang asa tongtong marhahipason nasida mangingani bagas na pinauli na i. Partording manang rumang ni ulaon i pe ndang pola songon bidang ni ulaon mangompoi manang manuruk jabu. Di gokhon suhut ma sian horong dalihan natolu i, ima horong ni dongan tubu, dongan sahuta, boru, hulahula, tulang dohot pariban. Ulaon i pe di pungka ma di parnakkok ni mata ni ari (+ pkl.10.00) asa nangkok panggabean dohot parhorasan tu joloan ni ari.\nUduran ni hulahula dohot tulang mamboan boras si pir ni tondi huhut mamboan dengke na mokmok pasahatonna tu suhut i huhut mamboan ulos. Dongan tubu, dongan sahuta dohot boru tumpak ma pasahaton na tu suhut i.\nDitingki manghatai, dongan sahuta ma manungkun sintuhu ni ulaon, jala paidua ni suhut ma na mangalusi. Alai gabe jot-jotan do hulahula gabe panungkun di sintuhu ni ulaon (gabe hira panghataion di ulaon unjuk), nda sala do i ?, asa molo pe ndang sian dongan sahuta songon panungkun tumingkos ma antong molo sian dongan tubu na manungkun sintuhu ni ulaon i, ido natingkos.\nPartording ni ulaon mamongoti bagas,\n1. Manjalo angka tutur na ginokhon,\nSude tutur na ginokhon ni suhut (uduran ni hulahula dohot uduran ni tulang) molo dung sahat nasida ndang manigor masuk i tu bagasan jabu, jolo himpu ma jolo nasida di alaman paima ro jou-jou sian hasuhuton. Alai anggo dongan tubu, dongan sahuta dohot boru boi ma nasida langsung tu hundulan na pinarade ni suhut i.\nAsa dung dapot tingkina laos nunga sahat be sude angka na ginokhon ni suhut lumobi ma uduran ni hulahula dohot uduran ni tulang, mamungka hata ma paidua ni suhut :\nSantabi ma di hamu na huparsangapi hami raja ni dongan sahuta, raja ni dongan tubu, raja ni boru, lumobi ma di raja i hulahula nami suang songon i dohot tulang nami, on ma tingki dohot ombas na naeng pungka on ta ma ulaon on, nuaeng pe dihamu hulahula nami suang songon i dohot tulang nami, bongot ma hamu raja nami nunga rade hami manjalo haroro ni rajai dohot angka nantulang nami.\nDi tingki manjalo hulahula dohot tulang, andorang so hundul dope nasida jolo di jomput ma boras napir tu simanjujung ni suhut i dohot tu sude iananghonna (didok ma hatana : horas jala pir ma tondim hela dohot ho inang borungku dohot angka pahompungku mangingani si baganding tuamon di dongani asi dohot holong nasian Amanta Debata) laos di pirpirhon dompak ginjang tolu hali huhut didok : horas, horas, horas. Dung i hundul ma muse na sida.\n2. Pasahat tudutudu ni sipanganon dohot dengke,\nHata sian paidua ni suhut,\nMauliate ma hudok hami tu Debata marhahipason do hamu sude na huparsangapi hami dohot inanta soripada bolas sahat tu inganan on. Nuaeng pe naeng pungka on ta ma ulaon on, pangidoan nami di hamu hulahula nami dohot tulang nami mangarade ma hamu asa ro hami pasahat tudutudu ni sipanganon tu adopan muna.\nHata sian hulahula,\nMauliate ma raja ni boru, asa nuaeng pe di hita horong ni hulahula lumobi ma di hamu haha parhundul dos ma rohanta manjalo hata ni pamoruonta didok rohanami dumenggan ma molo haha parhundul na manjalo.\nHata sian Tulang,\nGabe ma jala na horas, laos mauliate ma di hata ni anggi parhundul, ndang tingkos molo tu adopan nami tudutudu ni sipanganon sian pamoruonta, nunga uli rohanami hamu ma namanjalo, boti pe songon i na rap manjalo do hita disi, di jalo anggi parhundul ma.\nMauliate di haha parhundul, ba molo nunga songon i pandok muna nauli ma, ba molo tung pe tu adopan nami ba na rap manjalo ma hita di si. I pe dihamu pamoruon nunga rade hami, Botima !\nSuhut pasahat tudutudu ni sipangonon tu adopan ni hulahula.\n(didok ma hata na pasahat tudutudu ni sipanganon i)\nDung sahat tudutudu ni sipanganon, hata sian hulahula,\nNuaeng pe di hamu boru nami tong ma mangarade hamu asa hupasahat hami dengke na huboan hami tu hamu.\nPaidua ni suhut mangalusi,\nNa uli ma raja nami, nunga mangarade hami borumuna, pasahat hamu ma.\nHulahula pasahat dengke. (didok ma hata ni na pasahat dengke i)\nLaos udut ma muse di pasahat ulos tu suhut i.\nSidung hulahula pasahat dengke dohot ulos, uduran ni Tulang ma muse pasahat dengke.\n(didok ma hata ni na pasahat dengke i)\nLaos udut ma muse di pasahat ulos molo adong do diboan nasida.\nDung sidung hulahula dohot Tulang pasahat dengke dohot ulos, di uduti ma muse marsipa-nganon. (di pangido ma sahalak martangiang sian horong ni suhut).\n4. Dung sidung marsipanganon (marbagi parjambaran),\nSantabi godang ma di hita sude amanta raja suang songon i inanta soripada, lumobi ma dihamu raja i hulahula nami dohot tulang nami, ala naung simpul hita marsipanganon, laos hombar tu tingki ta uduti ma ulaonta raja nami.\nIma tutu di hamu parboruon, nangkin dipasahat hamu tu adopan nami tudutudu ni sipa-nganon, nuaeng pe raja ni boru asa uli di hamu denggan di sude naginokhon muna, hu pasahat hami ma muse tudutudu ni sipanganon on tu hamu asa boi pasahaton muna tu angka hasahatan na hombar tu adat ta i. Alai tahe mangalap hata hami tu haha ni parhundul, boha di roha muna haha ni parhundul nda denggan do songon i ?\nGabe ma jala horas, nunga nauli pandohan ni anggi parhundul i, denggan ma di pature raja ni pamoruon.\nIma tutu raja nami dohot di tulang nami, na uli jala na sintong ma i. Nuaeng pe dihita na mardongan tubu, lumobi di raja ni dongan sahuta, nunga dipasahat hulahula dohot tulang tu hita taringot di tudutudu ni sipanganon, asa tingkos tutu sai jolo diseat hata ma ipe asa diseat raut, mangido ma hami panuturion sian dongantubu, lumobi sian hamu dongan sahuta hombar tu adat na masa di luat on.\nHata sian dongan sahuta,\nMauliate ma amang suhut nami, na tingkos jala nauli do pandohan muna i, asa nuaeng pe taringot na marbagi parjambaran, pos do roha nami siboto adat siboto uhum do hamu, jala angka na hombar di parbagi ni parjambaran nunga tung tangkas i diboto hamu hombar tu bidang ni gokhon muna, bahen hamu ma na uli i. Boti ma !\nAntong molo songon i, mauliate ma ! molo dos rohanta di dok roha nami songon on ma parbagi na. (di goari ma parbagi na sada-sada)\n- Osang : jambar ni Hulahula\n- Namarngingi : jambar ni Tulang\n- Soit : jambar ni dongan tubu (di ganupi mar ompu-ompu)\n- Soit : jambar ni dongan sahuta\n- Soit : jambar ni pariban\n- Soit : jambar ni pangalambung i (molo adong ale-ale di si)\n- Parsanggulan : jambar ni boru\n- Ihur-ihur : di suhut dohot haha anggi na.\n5. Dung sidung marbagi jambar ( dipungka ma manghata i ),\nManungkun ma raja ni dongan sahuta ni hasuhuton manang dongan tubu (anggi doli manang haha doli), paidua ni suhut ma mangalusi. (songon hatorangan na di ginjang i).\nManghatai ma hita suhut nami, “Gokhon si paima on, joujou si alusan ; manggohi dohot mangalusi gokhon dohot joujou muna, sahat iba di tonga ni bagas na marampang na marjual on si gomgom nasa pangisi na, bagas pangantaran ni anak pangantaran ni boru, huhut panjaloan sangap dohot tua lumobi pasupasu sian Debata, dohot hundul dikursi na uli ganti ni amak tiar, ba sai uli dohot tiar ma tutu panggabean dohot parhorasan di hita tujoloan sa on tumpahon ni Amanta Debata, nunga bosur iba huhut mangan indahan na las na pinarade muna, sagat huhut marlompan juhut na marsaudara, sombu uas marhite aek sitiotio” on pe amang suhut nami, songon ni dok ni si jolojolo tubu i, sai jolo ni nangnang do asa ni nungnung, sai jolo pinangan do ipe asa sinungkun. Ba nuaeng pe, amang suhut nami, na manungkun ma hami taringot di hata ni si panganon i, dia ma mata na, dia ma halto na ; asa dia ma hata na, aha ni dok na ; haroan na uli tung tangkas ma di paboa suhut nami, Botima !\n“Gabe ma hita jala na horas tumpahon ni Amanta Debata. Ba nunga manungkun Hahadoli / Anggidoli dihata dohot lapatan ni sipanganon na sosadia i, sai pamurnas ma i tu pamatangta, saudara tu bohi sipasindak panaili ma i, sipaneang holiholi. Sai ma masumasu ma Tuhanta lam di tambai dihami hagabeon dohot panamotan tu joloan sa on, asa boi dope nian patupa on nami sipanganon na gumodang jala na tumabo. Ia taringot di sungkun muna i, taringot di hata ni sipanganon i dohot haroan na, ba sipanganon panggabean parhorasan do lapatan na”. Boti ma hahadoli / Anggidoli !\n“Mauliate ma, ba molo songon i do hape ba na uli ma i tutu, sai asi ma roha ni Tuhanta pardenggan basa i, sai ditambai dope pasupasu na di hamu tu joloan sa on tamba ni naung adong i. Asa bagot na marhalto na tubu di robean, ba sai horas ma namanganton, sai lam tu ganda na di hamu na mangalean”.\nAlai ale amang suhut, sai marangkup do nauli, mardongan do nadenggan. Nuaeng pe tangkas ma hatahon hamu siangkup na songon na hundul, si dongan na songan na mardalan, asa tung torang huboto hami, ba tung tangkas ma dihatahon suhut nami. Boti ma !\n“Ido tutu amang, toho ma na nidok muna i, sai marangkup do na uli, mardongan do na denggan, jadi nuaeng pe paboaon ma tutu siangkup na songon na hundul sidongan na songon na mardalan. Adong do hata na mandok :\nMardangka bulung bira, Martampuk bulung tabu ;\nSonang ma roha niba, molo nunga tipak iba marjabu.\nI ma na manggohi roha ni keluarga dibagas on (suhut ta) na saleleng on jumpang ma na ni luluan dapot na jinalahan na ai bolas do di pauli nasida bagas sibaganding tua on marhite pangurupion na sian Tuhanta, songon hata na mandok :\nTolap do ibana sian Sibuluan, mardalan tu Tampahan ;\nDapotsa do na niluluan, jumpang do na jinalahan.\nAsa i ma dalanna umbahen hundul hita nuaeng di tonga ni jabu na pinauli na on, jala nunga di bongoti nasida bagas on. Di poda ni natuatua, adong pe jabu ianggo so na marpahala do jabu i ndang denggan bongotan i, ai adong do sipasingot na mandok :\nLabu pe labu i, ndang asal suanhononhon,\nJabu pe jabu i, ndang asal inganhononhon.\nJadi i ma amang, alana umbahen na jinou hamu angka dongantubu, dongan sahuta, hulahula, tulang, boru, dohot iananghon, ro di angka aleale, asa rap hita antong martangiang mangido tu Amanta Debata, asa gabe jabu namarpahala on, jala asa horas jala hipas keluarga on mangingani bagas on. Boti ma da amang !\n“Ba molo i do hape amang suhut nami lapatan ni parpunguan ta on, na uli ma i tutu jala na denggan. Toho do i tutu suhut nami, na nidok muna i, naeng ma jabu na marpahala bagas niba i. Antong sipabereng-berengon jala jabu na hinalomohon ni angka dongan sahuta dohot sisolhot ma jabunta on. Sai dapot ma songon hata ni umpasa :\nMabaor aek puli, Sian tano ni Simamora,\nHot ma jabunta on bagas na uli, Inganan marlas ni roha.\nOn pe suhut nami, sai manumpak ma amanta Pardenggan Basa i, sai diramoti ma tongtong jabunta on, asa sai hot bagasta on di batuna, togu di rangsangrangsang na jala momos di pangarahutna.\nDalan marbatubatu, dalan tu Simataniari ;\nSai gok ma jolma di jabu, sai gok mas ma di lamari.\nBoti ma hata nami amang suhut. !\nNuaeng pe dihita saluhutna na pungu di bagas on nunga tung tangkas lapatan ni parpunguanta dohot ulaonta apala di tingki on, antong ganup ma hita pasahathon hata si gabegabe lumobi hata tangiang tu suhutta keluarga dibagas on. Molo dos rohanta di dok roha nami songon on ma partording na :\nParjolo ma hupasahat hami tu boru, dungi annon mandok hata ma sian hita na mardongan tubu, laos udut ma muse mandok hata sian dongan sahuta, di uduti ma muse sian ale-ale.\nDung i annon pinasahat tu uduran ni tulang, laos di uduti ma muse sian uduran ni hulahula.\nDung i, mangampu ma hasuhuton (parjolo ma boru ni suhut, ipe asa suhut)\n(andorang so di dok suhut hata pangampuon, jolo di pasahat ma jolo angka pisopiso dohot pasituak na tonggi tu uduran ni Hulahula dohot uduran ni Tulang).\n6. Pangujungi ni ulaon,\nMarende dohot martangiang. (molo adong pangula ni huria di si, mansai denggan do molo nasida martangiang, jala molo sian Hulahula pe na denggan do i tongtong).\nSongon i ma partording ni ulaon “mamongoti bagas”.


Sitindangi Ni Jahowa Mangurupi Angka Pangungsi di Eropa Tengah\nJAHA DIBAGASAN HATA Afrikans Albania Amhara Arab Armenia Azerbaijani Azerbaijani (Sirilik) Basque Batak (Toba) Bolanda Cheska Chichewa Chitumbuka Cina Mandarin (Disederhanakan) Cina Mandarin (Tradisional) Dansk Esti Georgia Hausa Heber Indonesia Inggris Islan Italia Japang Jawa Jerman Katalan Kazak Kinyarwanda Kirghiz Korea Kreol Haiti Kroat Lingala Lituavi Magyar Malagasi Malayalam Melayu Nahuatl (Huasteca) Ndebele (Zimbabwe) Norsk Polski Portugis Portugis (Portugal) Prancis Punjabi Rumania Rundi Rusia Sepedi Serb Serb (Romawi) Setswana Shona Sinhala Slovak Sloven Spanyol Suomi Swahili Swensk Tagalog Tahiti Tatar Telugu Thai Tigrinya Turki Ukraina Urdu Valencia Vietnam Yoruba Yunani\nDi pigapiga taon na parpudi on, godang do angka pangungsi na ro sian Afrika, Timur Tengah, dohot Asia Selatan tu Eropa. Diparade negara dohot angka sukarelawan disi do sipanganon, inganan, dohot parubatan laho mangurupi nasida.\nSasintongna, ndang holan na porlu di pardagingon na ringkot di nasida. Godang do sian nasida na trauma, porlu do nasida diapuli jala dilehon pangkirimon. Marsitutu do Sitindangi Ni Jahowa di Eropa Tengah laho mangurupi, manangihon jala mangapuli nasida marhite Bibel.\nMangapuli Marhite Bibel\nMulai Agustus 2015, Sitindangi di lobi sian 300 huria sian Austria dohot Jerman marsitutu laho mangapuli angka pangungsi. Didok nasida, las do roha ni angka pangungsi tingki mangulas alus ni Bibel taringot tu sungkunsungkun on:\nBoasa mansai godang hasusaan?\nAha do barita na uli sian Hata ni Debata?\nSian Agustus sahat tu Oktober 2015, dipangido Sitindangi na di luat i do lobi sian opat ton buku na marojahan tu Bibel sian kantor cabang Eropa Tengah jala gratis do i dilehon tu angka pangungsi.\nNang pe Marasingasing Bahasa ni Nasida\nGodang do sian pangungsi i na holan mamboto bahasa di luat nasida. Alani i, dipangke Sitindangi ma situs jw.org na marisi sijahaon dohot video di marratus bahasa. Si Matthias dohot si Petra na gabe sukarelawan di Erfurt, di Jerman mandok, ”Sipata dipangke hami do isyarat, foto manang gambar laho mangkatai dohot nasida.” Dipangke nasida do muse aplikasi JW Language laho marsiajar bahasa na asing asa boi marbarita na uli di bahasa ni angka pangungsi i. Adong do muse na mamangke aplikasi JW Library laho manjahahon Bibel dohot patuduhon video di marragam bahasa.\nMansai Godang na Manjangkon\n”Mansai godang do halak na ro mandapothon hami. Di bagasan dua satonga jom, nunga dijalo angka pangungsi i 360 buku. Pigapiga sian nasida mandok mauliate do tu hami,” ninna Sitindangi na mardongan saripe sian Schweinfurt, di Jerman. Si Wolfgang, sahalak sukarelawan di Diez di Jerman mandok, ”Las do roha ni angka pangungsi i ala adong na manarihon nasida. Sipata, dipangido nasida do buku di bagasan lima manang onom bahasa.”\nGodang do sian nasida na pintor manjaha buku i. Na asing, ro do muse laho mandok mauliate. Si Ilonca, sahalak Sitindangi di Berlin di Jerman mandok, ”Ro ma dua halak baoa na poso manjalo buku sian hami. Dung satonga jom nai, ro do muse nasida mamboan roti tu hami. Jala didok nasida ma, ’Holan on ma na boi hulehon hami laho mandok mauliate tu hamu.’”\n”Mauliate! Mauliate Godang!”\nDiargai pegawai sosial, pejabat ,dohot warga disi do halojaon ni angka Sitindangi na gabe sukarelawan disi. Pegawai sosial na mangurupi hirahira 300 pangungsi mandok, ”Mauliate! Mauliate godang! Ala olo hamu manarihon na ringkot tu angka halak sian negara na asing!” Sahalak pegawai sosial na asing mandok mansai denggan do ala dilehon Sitindangi sijahaon di bahasa ni angka pangungsi i ”alana ndang adong be ulaon ni nasida asing ni mangan tolu hali sadari”.\nSi Marion dohot tungganedolina, si Stefan na sian Austria, paboahon tujuan ni nasida gabe sukarelawan disi tu dua polisi na manjaga. Mandok mauliate do polisi i tu nasida jala dipangido ma dua buku. Si Marion mandok, ”Sai dipuji polisi i do hami ala dohot di ulaon on.”\nSahalak borua di Austria na jotjot mangalehon sumbangan tu pangungsian i mandok, sai na rade do Sitindangi mangurupi nang pe tingki las ari manang udan. Sada tingki didok ibana ma, ”Ringkot do nian sipanganon dohot na asing di angka pangungsi i. Alai, rumingkot do pangkirimon di nasida. Jala, i do na dilehon hamu.”


Serial Kearifan Batak (15): Molo Mamolus Raja, Tano na Tungil Gabe Napu – Batak Indonesia\n2019-07-09 2020-10-06 Redaksi BatakIndonesia.com\nJAKARTA, BatakIndonesia.com — Di na marnonang huhut marsirarion ahu dohot pigapiga halak dongan nantoari (Kamis, 4 Juli 2019) di Medan, mullop ma pandohan on: “Molo mamolus raja, tano na tungil gabe napu,” sian Amang Manguji Nababan. “Agoh, pas ma i! Ingkon hugurithon jo on, bah!” ningku ma mangantoi.\nAlai, hira na rap mandok ma hami: “Tutu do gabe napu tano na tungil molo mamolus raja? Boha do parjadini?”\n“Boti dalanna!” ningku paragathon panghataion i. Molo raja na tingkos jala pargonggom, tontu sahali ingkon pandehirpas (motivator) ma. Alani, astuanna, tingki mamolus raja laho mangebati ruas na ginonggomanna sitau manghirpasi ma ibana. Hinonrhonni, hohar ma sumangot ni rayatna mulaulaon. Landahonna ma tano na tungil jala tarulang. Patohoonna manang panangkohonna ma aek tusi mamornohi. Ujungna napu ma tano na tungil i.\nTung na malo ma tahe Ompunta Sijolojolo Tubu i manggana pandohan i. Mansai ampit do i tu prinsip kepemimpinan si nuaeng on, isara ni ‘pemimpin yang menjadi’, ‘pemimpin yang pengayom’, ‘pemimpin yang memotivasi’ dohot ‘pemimpin yang melayani’.\nAlani do, tung mansai na maol do gabe raja manang uluan na raja’ mangihuthon filosofi kepemimpinan ni halak Batak: Na boi panapuhon tano na tungil ala ha’raja’onna.\nAsa tupa na songon i, sada hatauon na ingkon jumpang di sahalak raja manang uluan di halak Batak ima ‘sahala’. Sahala ima hadomuan (resultante) ni saluhut rumang ni hadengganon na tarida sian parulaon dohot pangalaho siganup ari. Di hata Indonesia didok ma i ‘kharisma’. Jolma na marsahala ima na sitangihonon hatana sangga manghatai ibana, na tongam, na bonggal, dohot na ‘begu’. Na begu marlapatan na so mangirput agia saotik maralohon ‘musu’, alai sipajolo uhum sipapudi gogo.\nNuaeng on, nunga tung maol jumpang raja dohot uluan na songon i di halak Batak, bo pe ndang na mandok ndang adong be. Mansai tahasiholi do uluan di Tano Batak dohot na humaliangna na ala ha’raja’onna patunapu angka tano na tungil, paturinggas angka na losok, patuhirpas angka na gale, patuhehe angka na modom, patudirgak angka na tungki, patupistar angka na bodo, jala patumokmok angka na tanggurniangon, patuimburmagodang angka na marpekpeng, jala patusagat angka na anturaparon.\nTole, taeahi ma!\nTotal Users : 328077\nTotal views : 1122080


Jamita Evangelium Minggu IV Adven 24 Desember 2017, Lukas 1: 26-38: Debata Ro Mamboan Asi ni Roha" Pelita Batak Online\nDi minggu Adven paopathon sadarion, marhite barita nauli sinurathon ni parbarita nauli jala teolog Lukas di bindu 1 ayat 26-38, dipatolhas tu hita ruas ni huria na mangolu di era informasi digital, taringot tu songon dia Debata pamasahon sangkapNa na mansai balga tu hajolmaon, i ma mamboan asi ni rohaNa tu hajolmaon. Sangkap na balga i, nunga leleng dipabotohan Ibana marhite angka panurirangna sian tongatonga ni bangsoNa bangso Israel andorang so dipamasa Ibana sangkapNa i, jala sangkapNa nabalga i nunga masa, tongon masa, jala manontong masa di ariari na ro on di tongatonga ni hajolmaon mamungka di abad na parjolo sahat tu nuaeng, jala tu tingki na naeng ro, I ma marhite AnakNa sandiri (Heber 1: 1-2). SangkapNa i dipamasa Ibana parjolo marhite hatutubu ni Jesus.\nDung i marhite ulaon ni Jesus i di Palestina jala dung i marhite Tondi Porbadia. Na pinatolhas ni Lukas 1: 26-38 on, i ma sada hamamasa andorang so tubu Jesus, i ma sada panghataion ni surusuruan na sinuruNa dohot si Maria parNasaret na so tumanda (Jaha: Na so marhasohotan dohot) sada baoa dope, na naeng pangkeon ni hagogoon ni Debata pasauthon sangkapNa, i ma mamboan asi ni rohaNa i.\nHamamasa ni sangkap ni Debata i patuduhon adong dua na berperan, i ma Debata na marhagogoon dohot Maria na mamereng dirina songon naposo ni Debata na olo pangkeon ni Debata pasauthon sangkapNa. Molo ndang manangkapi dohot mangula Debata marhite hagogoonNa ndang adong ro asi ni rohaNa. Alai molo ndang rade jala olo si Maria pangkeonNa pasauthon sangkapNa i tong do ndang saut sangkapNa i. Ndang mamaksa Debata tu si Maria, alai dipatorang Ibana ma parmasa ni sangkapNa i marhite si Maria dohot sada panghataion na unduk tu ruhutruhut ni panghataion na denggan (manabi, mandok unang mabiar, mangalusi sungkun-sungkun hajolmaon, patorangkon, paposhon roha ni si Maria manghaporseai hagogoon ni Debata).\nDia ma na pinatorang ni Debata marhite surusuruanNa i, jala songon dia ma angka alus ni si Maria tu hatorangan pinatolhas ni Debata i?\nParjolo, patorang isi ni sangkapna tu si Maria jala songon dia ma bahenonna patupahon i:\nDapotan asi ni roha ni Debata do si Maria, ai pangkeonNa ma Ibana patupahon sada sangkap na balga na sian Debata (ayat 30).\nGabegabean ma ibana ndang marhite jumolo mananda sada baoa, alai dung songgopan ni Tondi Porbadia dohot linggomon ni hagogoon ni Na Sun Timbul i, jala tubuhononna ma sada dakdanak, goar silehononna tu dakdanak i Jesus (Heber: YESHUA). Asa, atik pe ndang tubu sian sada baoa na so manopot ibana, ndang anak na ramun ibana, alai anak na badia do ia Jesus i, ai Anak ni Debata do ibana (ay 31, 36).\nLehonon ni Debata ma tu dakdanak situbuhononna i habangsa ni si Daud laho mangarajai pomparanna , jala marharajaon saleleng ni lelengNa (ay 32-33). Atik pe didok tu si Maria na tu pomparan ni si Daud do harajaan ni Jesus i saut, alai taida di pardalanan ni tingki dohot do tong harajaanNa i tu angka pomparan ni angka bangso na asing di portibion.\nSaleleng ni lelengna do harajaan ni Jesus i. Tangi ma hita dison.\nMolo tung pe ndang tarbahen pingkiran ni jolma mangantusi na naeng masa i, alai tarbahen Debata do dia na mangihuthon pingkiran ni jolma ndang tarbahen masa (ay 37). Ai tar suman jala domu tusi do umbahen na nunga dipatupa Debata tong tu si Elisabeth sisolhot ni si Maria halongangan bolon, i ma atik pe digoari na hol do ia si Elisabeth, alai uju manghatai surusuruan i tu si Maria, nunga 6 bulan naung denggan pamatang ni si Elisabeth (ayat 37).\nPaduahon, atik pe dibonana i tarsonggot jala mabiar si Maria, jala di parsitongaan disoarahon ibana sungkunsungkun dalanna mangalusi isi ni hata ni surusuruan i binegena i, alai di ujungna dijangkon ibana do sangkap ni Debata mamangke ibana pasauthon sangkapNa mamboan asi ni roha tu jala marhite si Maria tu tongatonga ni hajolmaon, i ma manubuhon Jesus, Yeshua (ayat 29, 34, 38): "Naposo ni Tuhan i do ahu. Sai saut ma tu ahu songon na nidokmi" (Ay 38).\nAsa sian Lukas 1: 26-38 i, songon jamita di minggu Adven IV on, tung tangkas do marsaringar sangkap haroro ni asi ni roha ni Debata tu hajolmaon. Dipabotohon Ibana do sangkapNa i marhite surusuruan, jala patupaonNa ma i marhite tondiNa dohot hagogoonNa na so tardungdung pingkiran ni jolma. Alai hasasaut ni sangkapNa i masa ala olo si Maria manjangkon asi ni roha ni Debata tu ibana, i ma pangkeonNa ibana manubuhon Jesus.\nAla ni i, denggan do rimangrimangonta na mangihut on:\nManang piga jom andorang so tapestahon pesta parningotan ni hatutubu ni Jesus annon bodari, ringkot situtu do tapabagas barita na uli taringot tu Debata na mamboan asi ni roha tu ngolunta marsadasada, tu ngolu ni huriaNa, tu ngolu ni bangsonta. Gari asi ni roha na balga situtu marhite haroro, hatutubu nang ulaon ni Jesus, na so tardungdung ni pingkiran ni jolma dipatupa Ibana, ba lam ma asi ni roha ni Debata na taharingkothon di ngolunta siganup ari na boi tupa bahenonnta marhite angka dalandalan ni ngolu na tarbahen ni jolma patupahonsa niurupon ni Debata. Debata na ro mamboan asi ni rohaNa, ndang mamboan uhum, ringkot do baritahon jala auhononta sadarion.\nNa boi do idaonta dua dalan pinangke ni Debata laho pabotohon dohot pasauthon sangkapNa tu dirinta:\nSurusuruan ni Debata na pabotohon sangkap ni Debata tu jolma marhite dalan na mansai denggan, i ma mian di bagasan ruhutruhut ni panghataion na denggan (i ma padaohon biar) mangalusi sungkunsungkun ni sibege barita, dohot paposhon roha ni naumbegesa marhite haporseaon na togu di hagogoon ni Debata. Mansai kreatif jala teologis do surusuruan ni Debata i. Molo dipangke Debata hita songon surusuruanNa, ringkot hita marsiajar sian si Gabariel on.\nTiruan binahen ni si Maria, i ma ndang manjangkon boti, alai mamangke kebebasanna manungkunhon sungkunsungkunna, jala dung tangkas mangantusisa ba manjangkonsa, mangaloas dirina pangkeon ni Debata pasauthon sangkapNa marhite dirina, rade mandok: "Naposo ni Tuhan i do ahu. Sai saut ma tu ahu songon na nidokMi."\nNa boi bahat do angka ulaon ni Debata na gok asi ni roha tu hajolmaon na tongon mardangol dohot tu portibion na tongon mangae sian angka tangan ni jolma na manegai, alai boi do sundat i ala lam moru, ndang lam martamba, angka anak ni jolma i, di tongatonga ni huria i nang di masyarakat, na so rade pangkeon ni Debata patupahon asi ni rohaNa, ala hira so tardungdung hita/nasida i didok rohana, hira na so tarbahensa, hira mission impossible, ala ndang porsea Ibana di hagogon ni Debata na patupaonNa marhite ngoluna. Alai molo lam godang songon si Maria, ra tumibu do moru angka parsoalan ni ngolu ni hajolmaon di jabu, di masyarakat nang di portibion.\nTutu ndang tasomba si Maria, songon na binahen ni angka donganta sian horong hakristenon na asing pangantusionna sian hita, alai keteladanan ni si Maria i, mansai ringkot do rimangrimangonta.\nPdt Dr. Martin Luther mangajarhon tu angka siihuthon gerakan reformasi binahen ni Tondi ni Debata marhite dirina songon on: Ia angka naung dipatigor Debata tu diriNa marhite Jesus Kristus nunga bebas nasida, alai di tingki na dos naposo ni Debata do nasida patupahon angka na denggan tu hajolmaon sadenggandenggana, alai dipatupa nasida i ndang asa tigor jala tumigor nasida di jolo ni Debata. Taingot ma I songon ruas ni HKBP di minggu Adven paopathon on: Suraon do leleng situtu bangsonta Indonesia hupatop maju ala bahat sian tongatonganta na ro rade pangkeon ni Debata songon naposoNa mamboan asi ni rohaNa tu bangsonta?\nRingkot situtu tangkas antusanta tona ni Debata tu hita laho mamangke hita gabe ulaulaNa na taida songon asi ni rohaNa tu ngolunta. Alai di ujungna ingkon sahat ma nian hita tu alus na positif! Unang torus mangarimangrimangi. Unang holan na marpingkirpingkir, mardiskusi. Ingkon sahat do tu mangoloi dohot mangulahon sadenggandengganna.\nJesus na naeng tubu i: Tutu na tinubuhon ni si Maria do Ibana, alai Jesus, Anak ni Natumimbul i do Ibana, na badia. Dung tarimangrimangi na parjolo dohot napaduahon di ginjang i, ingkon sahat do hita tu pangarimangrimangion partondionta mardomu tu hadirion ni Jesus on. Di diri ni Jesus do sangkap asi ni roha ni Debata i nunga masa, tongon masa, naeng masa. Ia Jesus i, dakdanak na tubu sian dalan ni Debata na so tardungdung pingkiran ni jolma i do. Ulaon ni Jesus pe songon i do.\nPangjarionNa pe ndang dos tu na niajarhon ni angka pangajari haporseaon nang ruhutruhut ni ngolu ni angka donganna satorbang nang angka pangajarion ni angka na bisuk nuaeng. NapinatupaNa paluahon hita sian hamatean, sian dosa dohot sian parange na robi be marasing do sian na naung jala na naeng patupaon ni jolma. Ala ni i, ringkot do talehon rohanta tu bayi ajaib on, Jesus na tubu sian sangkap asi ni roha ni Debata, dohot marhite hagogon ni ni Tumimbul i. Lam tamba ma haporseaonta tu hatimbulon ni Debata patupahon asi ni rohaNa tu dohot marhite hita di ulaonta siganup ari, songon naung pinatupana marhite Jesus Kristus Sipaluanta i.(*)